Garoa/Baserria - Wikiteka\n< Garoa(Garoa - Baserria(e)tik birzuzenduta)\n←I. Joanes artzaia\nII. Baserria III. Bakoitza bere aldetik→\n1584 — II. Baserria\nGeroago ezagutu nituan, Joanesen oroimen gozoak artara eramanda, gizon bikain orren etxe ta ondorengoak.\nGogordopeko zelaitxo baten, garometa andi batzuen urrean, soro eder narotuz inguraturik, bene benetako patxadan zegoan Zabaleta baserria. Bere alboetan, amari gonetatik eutsika dauden aurtxoak bezela, etxe nagusiari lotuta, bestetxo bi agiri ziran: bata ogi edo artoa erretzeko labea, bestea abere janariak gordetzeko lekua; ta auekandik ez urruti, zerbait mendi aldera ta beregain, neguan ardiak idukitzeko ellorra. Etxe nagusiaren arpegi aldetik, sarrerako ate gañean, lore ta usai gozodun belarrez egindako bi sorta legor ikusi nituan, oitura zarrari jarraituaz. Done Joane goizean ipiñiak, esan ziratenez; atearen erdi erdian erantsita, argizarizko gurutze txiki zapal bat, etxekoen kristautasuna erakutsi naian.\nToki aien barruan zer zegoan jakin bearrik bai alda? Basetxetakoak badakite, baño ez itxastarrak: ezta, bada, ain gaizki etorriko auentzat emen zerbait jartzea. Labaldean etzan gauza andirik: abar batzuk, ia erdi erretako pala zatar bi, ta labeoia garbitzeko ipizkia. Janari etxean, lastoa ta belar-ondoa ugari, sapaian; atxur, eskobare, sarda, txardango, golde, periki, besabe, gurdi, gurtesi, orrazi, kabilla ta uztarriak lur-gañean. Etxe nagusian, sartuta bereala, sukaldea, lasai samarra, euskal baserri guztikoen irudira, etxebizitzarako ta lur-langintzarako bear ziran tresnaz betea. Bertan zeuden, su-aurrean, zumitzezko jarleku apalak eta keak eta urteak leundu zuten txisillu galanta, ta zapaldetan, sulla, morko ta beste urontzi batzuek, lurrezko txali zabalak, erretillu andi sakonak, zurezko kollara belztuak, eta ogi, tremes edo artoa idukitzeko otarratxoa; antxen arkitzen ziran, ormetatik bera esekita, eltze, tupin, padel, talo-burni, burruntzi, burruntzali, tanbolin ta kresalluak; antxen, bazter baten, beste atxur, lai, ortzbiko, sega ta itariak su egur, azpantar, abarka ta soka zarren laguntasunean; ta antxen egon oiziran askotan, ke zulo azpian, lurruntsu, labatzetik bera zinzilika, zeziñaren itxuran, baserri artakoen azkiñiko busti ta basaz loituak.\n¿Ta zer geiago? Onezkero dena ipiñi bearko degula uste det, guretzat eman diguen etxeko bazterrak ikusten gabiltzala esan badeiteke ere. Sukalde ondoko gelatxo batean zeuzkaten, oremai, legami, artirin, galbai ta arrazkoa, ta gela ortatik atea bitarte, ukulluan, esne-bei, biantx ta txekor gorri lodiak, belar gozoa mauska mauska jaten, txerritxo bi beren esi barruan etzanda ta ollo batzuek zitzetan azterka.\nAuek danak bealdean zeuden. Goian berriz, gizategia, bost edo sei lo-gela, estutxoak, argi gutxikoak, baña garbiak oso, ur bedeinkatu ontziz ta Ama Maria ta beste done batzuen irudiz naikoa poliki apainduak;eta gorago, etxearen gallur ondoan, ganbara andi bat, mandio bezela, gari, arto, baburrun ta sagar umatuk gordetzeko.\nEtxe orretan jaio zan gure artzaia, etxe orretan sortu ziran bere gurasoak eta gurasoen gurasoak, etxe orretara ekarri zuan, bear izan zan egunean, Garibaiko Ana Josepa, emakume maratz, pixkor ta begiratua, besterik iñor Garibain bazan.\nSei seme alaba eman zizkon Joanesi Ana Josepak, baña etxadi au guk ezagutu genduanean, iru bakarrik zeuden bizirik, semeak irurak. Lenbizikoa, Jose Ramon, nekazaritzari jarraitzeko etxera ezkondua, Manueltxoren aita, Araozko neskatxa on batekin senartua zegoan. Bigarrena, Inazio Mari, aizkolari trebea, ezkongaia oraindik, ikazkintzan ibilli oi zan luzaro Aralargo mendietan. Gaztienak, Juan Andres arri zulatzalle ospetsuak, Oñati ondoko arrobi baten zeukan irabazbidea, etxean lan andirik etzegoan eretietan.\nIrurak ziran morrosko eder sendoak. Oñati aldeko baserrietan etzegoan Zabaletako semeak bezelako mutillik. Zazpi arroa bazan bakoitza; andi, lodikote, bulartsuak zeuden; ingurukoen artean ta batez ere beurikoen ondoan, Erkules batzuk ziruditen; baña etzan iñor beren aita izan zan beste.\n—Bigunegi azi zaituztet —jardun oi zien arrek— edo etzerate aitaren semeak. Nik egun berean egin izan det beti emendik Bitorirako joan-etorria, oñez, ta zuek berriz zalpurdia bear dezute Bergara edo Zumarragaraño joateko. Zuen sasoian aterako nuan nik ipurditik Anbotoko arkaitza bera ere, ta zuek, indartsuak zeratela, laguna bear dezute zugatz zirzil bat gurdira jasotzeko. Badakigu esate oiek geiegizkoak zirala, baña, egiaz, bazetorkion nubaitetik bene-benetako galera Joanesen jatorri sendoari, bada berdiñeztasun andi ta agiria zegoan artzai orren ta bere semien bitartean. Zabaleta baserria Gogordopean bezela, Joanesen azpian egon bear izan zuten semeak, indar-auzietan, arrek irurogetamar urte zituan arte. Ta gero ere, oraindik ere... Jum! Naiago zukean Iñazio Marik bere indarrak aitarekin baño beste edozeñekin neurtu. Ta ez aitari itzal andia ziolako bakarrik; itzala zion ta azpiratuko ote zuan bildurra zeukan.\nIru anaiak ziran kristau onak eta... bai, eleizkoiak; baño ez gurasoak añan. Beraldera zijoazen, mallaka, mallaka, Jaunaren maitetasunean ta animako gauzai zor zaien arretan. Jose Ramon zan kristaurik bero ta zintzoena, gurasoen urrengo. Au, bai, au jaiero izaten zan Meza nagusia ikusten, askotan bezperak entzuten, naikoa sarri bere utsegiteak aitortzen. Azoketara geiegi joatea kendu ezkero, etzeukan akatsik Jose Ramonek. Iñazio Mari, noizean bein animako beroaldi on batzuek izanda ere, askozaz epelagoa zebillen geienetan. Apostu zalea zan mutilla, ta jai egunean iñon dema edo aposturik bazan, toki artara joateagatik, erraz utziko zituan Meza nagusi, bezpera ta beste eleiz-jai guztiak. Mezalabur bat goizean entzun ta kito. Gañera, bere buruari geiegi zeritzon, arro samarra zan, ta jakiña, arrokeriak biotza betetzen duanean, toki gutxi izan oi da biotzean gure Jaungoikoarentzat. Juan Andres... etzan mutil okerra, ori ez, etzuan ezergatik bere jaiko eleizkizuna utziko, baña ala ere beste anai biak baño otzagotzat zeukaten etxeko guztiak Diru amesetan zebillen beti, dirua nola irabaziko, urrea nondik lortuko. Diru apur bat egiteagatik gau ta egun jardungo zukean lanean edo buruausten. Juan Andresek asmatutako dema, ziur ziur zan etxera dirua ekartzekoa.\nEzagutzen zituan aitak, bazekizkian beren animetako argaltasun guztiak, eta etzuan uzten beta on bat bakarra bear zana semeai esan ta erakutsi gabe. Batez ere jai andien aurrean, menditik etorrita laister abarkak aldatzen zegoala, edo apal ostean, edo ondoen zeritzonean, asten zan galdezka:\n—Azpiak atera aldituzue?\n—Abere jana ekarri?\n—Ia ba, konpesatzera joan bearko diagu biar goizean. Jose Ramon, eramanzak eurekin Manueltxo, bide ona ikasi dezan gizagaixorrek. Ire, Iñazio, ezingo aiz egon arbi loreak jaio arte. Joari or Aranzazuko Mendibe A, Prailleagana: arekin konponduko aiz i... Ta utzizak bein jokorako griña gaiztoa. Jokoa ezta errenta, motell. Juan Andresek eta nik Oñatiko eleiz nagusian daukagu gure Aita. Biok joango gera, seme, alkarrekin, anima aberastzera, bada animako aberastasuna obea dek lurrekoa baño, ta iraunkorragoa, gorde nai badegu. Pedro Antonek igo dezala mendira, ta emakumeak urrengo baten egingo dute beren eginkizuna.\nIru anaiak ziran izugarri langilleak, eta bear ere bazuten. Gauzak nondik eta nolatan begiratzen zaieten iruditzen zaizkigu andi edo txiki, ta Zabaletako lurrak Arteagatik edo Aloñatik begiratu ezkero uts irudikoak izanarren, txit astunak ziran bear bezela maneatzeko. Txara, gaztañadi ta belardiak neurtu gabe, amar golde lur bazeuzkaten lantzeko; ta karobia zala, laia zala, atxurketa zala, zimaurrak eramatea zala, arto ipintze edo kentzea, gari ebakitze edo jotzea, menditik orbel, garo edo gaztañak ekartzea, zeregin andia sortzen zitzaien era batzuetan. Ta berak, etxekoak, egiten zuten dana, batere auzolanik gabe.\nKarobia izan ezik. Orduan bai, premiazkoa zan orduan norbaiten laguntasuna. Edonork daki: lurzulo biribil arriz jantzia izaten da karobia, arri labea Burua estali gabe idukitzen du, ta aurretik, be aldean, otea ta egurra sartzeko zulotxo bat, ate bezela. Orretarako egun argi aukeratuetan, zamatzen dute barru guztia kare arriz, ekartzen dute otea ta egurra gurdika ta gurdika, sartzen diote ate zulotik, su ematen diote, ta an egoten dira baserritarrak gau ta egun karobi aurrean, su-garretan, ke miñetan, gorri gorri, izerditsu, lukainkari bezela koipea dariotela, beti ere otea sartu ta sartu, sua makaldu eztedin ta beren lan guztia galdu eztakioten. Arretaz egin bear dana da kare erretzea, lan gogorra da, baño baserritar geienak billatzen dute bigungarri on bat, an nonbaiten gordeta idukitzen duten ardao zatoan. Zatoa eskuetan duela ikusiko dituzue, aoa zabalik, zerura begira sarritxo, euririk egingo ote duan edo ez nonbait, bada euria kaltegarri andia da karobirako. Askotan iruditu zait neri nekeak eta suak baño zatokoak bero geiago ematen ez ote dioten. Karea ondo erretzen bada eztai andiak egiten dituzte, ta eztaietan jan galanki, edan galankiago, ta gero mosk... Orra, orraba esan ixillik euki bear nuana.\nZabaletakoak etziran ainbeste ardotara emanak, eta berentzat baño geiago izan oizuen ardoa auzoetako laguntzallientzat.\nKarobikoa baizen lan gaiztoa da gari ebakitzekoa, baño orduan ere etzuten ardo edate andirik egiten Zabaletan. Lana bai zintzo. Jaikitzen ziran goizean goiz, iruterdietarako bai, lo aspertu bat egin gabe; joaten ziran, gosari txiki bat eginda, soroetara, intza zegoan bitartean, eguzkiak erten baño lenago, belar gaiztoak kentze, azkenengo artajorratze edo beste orrelako lanen batzuk aurreratzeko asmoan; zazpiterdietatik zortziretara jaten zuten gosari obea —baratzuri zukua ta pertzakada bat arto-esne —; ta ordurartekoa ezer ezpazuten itxuretan, guztiak errenkadan jarri, zumea bezela oker egin, beren buruak ia anketan ipiñi, ta asten ziran biziro ta jarraitzen zuten gogotsu, rist eta rast, bata bestearen leian, alkarri destañaka, jeupadaka, irrintzika, zeñek geiago iraun, zeñek sail geiago ebaki, nork gariko geiago lotu, nor nekezago aspertu, burugañetik eskukada garia azkar jiratuaz, eguzkitan itaiari argi eragiñaz, kopetako izerdi galanta besoarekin kenduaz, eten gabeko arlo luze neketsuan eguardiko amabi orduak Oñatiko eleizan jo arteraño. Aian saingorri, belaunbelar, barrabasbelar ta orlakoak. Ta bitartean, gosetzen zanari etzitzaion debekatzen ogi-amesa, ta egarritzen zanak an izaten zuan ur-txangilla arekaren baten, belarrez estalduta, bertako ur epelari maitero maitero zangada on bat eman nai bazion.\nEguardiko amabi amabietan gelditzen ziran lenbiziko atsedena egiten. Jartzen ziran lurrean zabal zabal, aurretiaz begiz jotako kerizpe batean, ipintzen zioten zamau zuri garbiaren gañean janaria, ta iru edo lau Aita gure esan ondorean, ia mutillak, ura izaten zan jan-ontzitik aora ta aotik jan-ontzirako joan-etorri gogotsua, ura irentsi bearra, ura besoak luzatzea, ura ostera bakoitzean altzuen aña ateratzea! Etzan bidean ezer asko galduko, ez; oso ederki ikasia zeukaten kutxara zabalaren azpiko aldetik arto zati andia jartzea. Zer jaten zuten? Ori ere bada ba jakinaia. Ogi zukua lenbizi, baburrun gorria edo baba beltza beltza urrengo, urdai azpikoa gero, ta sagar erreak edo gaztai zati bat azkenean, sagardoaren laguntasunarekin Etziran oraindik Zabaletara eldu gaurko baserrietan izaten diran arrautzopil, aragizerra, tripaki gozo ta beste orrelako. Ana Joseparen iritziz, geiegizkeriak. Gauza oiek eta geiago auzoko edo erbestekoak ziranean; etxekoentzat naikoa zan artoa ta babea, ugari eman ezkero.\nTa egiaz Zabaletako mutillak etzuten geiagoren bearrik, betetze on bat eginda bereala, bata or ta emen bestea, lo kuliska bat egiteko asmoetan, zugatz azpian etzaten ziranean. Laster asko entzuten zuan aitak, pipa erretzen zegoala, eltxoen zunburrunarekin batean, semien lo-zurrunga lodia, ta baita laster deitu ere lengo lanbideari jarraitzera. Lasterregi, semien ustez.\nKentzen zuten orduan aiek, astiro astiro, buruko estalkia, nagiak botatzen zituzten, zorroztzen zituzten dranga dranga aingura gañean, itaien aoak, jaikitzen ziran noizbait gizonok, eta berriren berriz asten ziran beren lanean; ez asi bakarrik, asi ta ekin, ekin ta jarraitu, aurrera ta aurrera beti, ez goizean baizen alai ta adoretsu; baña bai ederki oraindik, iñoren aurrean ez lotsatzeko era oneane ta beste edozein basetxeko mutillek baño geiagoan. Iñork etzukean, ezergatik, nekatu zala esango; baña arratsalde erdirako bat edo bati, izerdia kentzen zebillela, ertetzen zion onelako esakera batek: bero zeok gaur, arraietan! edo: sail luzea dek au, egun batean dana egiteko.\n—¿Aspertu altzerate? —esaten zien aitak, parre antzean —Zaudete pixka bat, nai badezute, nik jarraituko det.\n¿Danak jarraitzen zuten. Nola ez?\n¿Ta siñistu aldezakegu? Orrelako lan gogorrean egun guztia igarota gero, apal ostean, illunabarrean, Joanes zarrak, pipea piztuaz, esne-ontziak lepoan zituala, artzen zuan mendirako aldapa latza, bere seme gazteak, oso auldurik, abereai jana emanda laster, lotarako gertatzen ziran bitartean.\nEzta orrenbestez amaitzen gariak ematen duan eginkizuna. Metatu bear dira garikoak; eguzkitan legortu bear dira oraindik; arrian jo bear da gogotik galburua, sudur, belarri, ao ta kolkoa arotzez beteaz; mallatu bear dira iregurrez galondarrak alea galbai edo arrazkoan garbitu bear da, ta nik eztakit beste zenbat lan ematen dituan gariak mandiora sartu orduko.\nBerebizikoa ibiltzen zan zeregin andiko egun oietan Zabaletako Ana Josepa. Ta barkatu, irakurlea, beragatik lenago ezer esan eztizutalako. Ez beragatik, ez etxe artako beste enparauakgatik. Zabaletakoak ziran, aitatu ditugun gizon oiezaz gañera, Katalin, Jose Ramonen emaztea, etxekoandre on gazte leiala, ta bere semetxo Manuel, bederatzi urteko mutil sostor polita. Orren urrengo izan zituen aurtxoak txarranpiñak eraman zizkaten zerura.\nTa guazen orain Ana Josepagana. Bere bizikoa, nion, ibiltzen zala lan andi egunetan. Goizeko irurak baño len asten zan deadarka, otoizka ta aginduka, gauza bat bestearen gañean esaten ta egiten zuala, aora edo burura zetorkion bezela. Jakiña zan asierea:\n—Gurutze santuaren señaleagatik, gure etsaietatik... —Inxio, jaiki ari, eguna dek eta— libra gaitzatzu gure Jauna ta Jaungoikoa. —Katalin, piztu zan sua, txierientzat zerbait gerta dezagun. Ta ez aztu akulluko txarkarta ekartzea. —Aita gurea, zeruetan zaudena, santifikatua izan bedi zure izena... —Jose Ramon, abereai botaiek zerbait, gero eztek astirik izango ta... betor gugana zure erreinoa... Auspoan billa alabill? Ara non daukan, emakumea... Irurogetasei urte bazeuzkan ta etzuten soroetara eramaten, baña bazuan zeri ekin etxe barruan. Berak egiten zituan oiak, berak txukundu etxea, berak beiak jetxi, berak gosaria gertatu. Ana Joseparen ustez, arrek bezelako baratzuri-zuku gozorik egiteko emakumerik etzan oraindik sortu. Ezta sortuko ere. Ta orea berak bezela nork egin? Taloak zeñek erre? Esnetarako artoa, me me, zeñek ebaki? Ezin zuan arrek, zion, onelako edo alakoren etxean ezertxore jan: estopaua tipulaz betea, urdai azpikoa erreigia, arrautzopilla koipe geiegirekin, naskatzeko bezela, billatu oizuan. Etzekiten da. Jaio egin bear orretarako ere.\nBaña biotz ederraren jabea zan gure etxekoandre zarra, garbia, beartsuentzat oso emankorra, etxekoentzat eutsia, batzuetan eutsiegia. Ala zioten beintzat Zabaletako aita semeak, eta aiek bazekiten.\n—Jolas andiak izaten dira gurean —esan oizuan Jose Ramonek— zerbait erosi bear degunean. Amak gordetzen du katu-larrua, ta ezin izaten zaio askatu erazi.\n—Ama, dirua bear degu ba orain ere.\n—¿Dirua? ¿Beti dirua? ¿Zertarako?\n—¿Manueltxori praka batzuk eta abarketak erosteko.\n—Ama Kataliñek egingo dizka prakak eure batzuekin.\n—¿Jai egunetarako ere bai?\n—Baita. Ondo ederrak dauzkak jantzi naiezta ganbarako aga zarrean. Ederrak, ama, atze ta aurre arabakiz beteak daudeta?\n—Eztauka oraindik ain zarrak.\n—Ator Manuel, begiratu beio, ama, nola biatzak agiri dituan.\n—Josiko dizkat biarko.\n—Ara beste... argi-iturri.\n—Txapelare bear du.\n—Zer? Txapela? Aita ta semea...! Noiz erosi nion nik azkenengoa?\n—Orain bi urte.\n—Orain bi urte ta ostera txapel berria? Ondatuko zenduteke zuek Drotxillen aberastasunare.\n—Ez berorren eskuetan balego.\nAzkenerako, Manueltxok berak esaten zion, negar muxinga:\n—Erosi beit, amona. Zazpikiñeko mutillak berri berria dauka, ta nik zar zarra. Erosiko aldit?\n—Ez, ez, eztiak erosiko: alperrik abil.\nBaña erosten zion bai. Ez erosi bear, alajaña, bere illoba bakarrari!\nTa nork esango zukean, etxekoentzat onelakoa izanda, agertzen ziran beartsu guztiai ematen ziena baño geiago eman naian zebillela beti? Bazekiten ondo inguruetako eskaleak. Amaika eskaleri eskupekoa emanda gaiñera bete zien urdalla Ana Josepak Zabaletako sukaldean, ta baita lo ederra eragin ere aldemeneko guk ezagutzen degun sapai artan!\nBazezakean. Etxejauntzako semea zan Joanes. Berea zuan baserria, bereak lurrak, berea basoa Lan gogorrean bizi izanagatik artara oitua ta berez gogotsua zalako, etzeukan ogi gabe gelditzeko bildurrik. Pedro Antonek esaten zuanez, Andre Ana Josepak bazeukan urre mordoxkaren bat norbaiti emanda ere, edo non edo non ondo gordeta.\nPedro Anton etxeko morroi zar maitea zuten, etxeko seme bezela. Etzan ezagun Zabaletan zein zan seme ta zein morroi. Mai baten jaten zuten guztiak, guztiak berdin lo egin, danak egun osoan lanean jardun, danak berdin samarrean jantzi ta bear zan orduan alkarri lagundu. Etxe artan zarrenak ziran nagusi, ta beste danak anaiarreba kristau paketsu ta zorionekoak.\nGurutzearen itzalpean zegoan Zabaleta baserria. An zeukaten gurutzea, sarrerako ate gañean, egiazko anaitasuna erakusten. Eztegu nai ukatu an ere bazirala argaltasun ta griña batzuek. Non ez? Baña Jaunaren legea zan Zabaletako argaltasunen sendatzalle ta griña gaiztoen lokarri, euskal basetxe geienetan bezela.\n¡A! ¿Zer izango litzake gure baserrietan Jaunaren legeko esi biguna urratuko balitz?\n↑ Basetsea legoke obeto, bada erririk ezta izaten ba soan, auzotegiren bat geienez ere; baña etsa bategatik bas-erri esaten oitu gera ta ala esango det nik ere, noizean beiñ basetse ipiñtzeari utzi gabe, itz egoki ori belarrietatik sartu daikigun.\n↑ Isatsa edo moltsoa.\n↑ Labatz, laatz, gelatsua.\n↑ Azkifikoak esaten diote Oñatin szpantarrai.\n↑ Aien, saiugorri, belaunbelar, barrabasbelar ta orlakoak.


TATA STEELek FAGOR ARRASATE AUKERATU DU MODERNIZAZIO ZERBITZUAK HORNITZEKO - Fagor Arrasate\nTATA STEELek FAGOR ARRASATE AUKERATU DU MODERNIZAZIO ZERBITZUAK HORNITZEKO\nTATA STEEL altzairu fabrikatzaile indiar garrantzitsuak FAGOR ARRASATEko lineen zerbitzu eta modernizazioaren dibisioa aukeratu du Europan dagoen linea bat desmuntatzeko, eta Indian guztiz birmuntatzeko.\nTATA STEEL altzairu fabrikatzaile garrantzitsuak FAGOR ARRASATEko lineen zerbitzu eta modernizazioaren dibisioa aukeratu du Europan dagoen linea bat desmuntatu eta Indian guztiz birmuntatzeko. FAGOR linearen modernizazioarekin ere arduratuko da, guztiz berrituz, adibidez, maniobra elektrikoa produktiboagoa izan dadin, gaur egungo estandarretara egokituz. Luzetara mozteko linea bat da, 10 mmtako lodierako altzairua mozteko gai dena. FAGOReko zerbitzu taldea arduratuko da makinaria guztia Arrasateko lantegira garraiatzen, ekipoen azterketa zehatz bat egiteko eta ebaluazioaren hasierako fasean aurkitutako arazoei modernizazioak eta hobekuntzak proposatzeko.\nFAGOR ARRASATEko zerbitzu dibisioak arrakasta bikaina izan du mota honetako modernizazio lanetan, zaharkitutako instalazioei bizitza berri eta luzea ematen dietelako, eta aldaketa eta hobekuntzak egin eta gero, prest gelditzen dira errendimendu osoz lan egiteko, denbora luzean zehar. FAGOR taldeak gertutasunetik eta era profesionalean aholkatzen ditu bezeroak, beti ere, planteatzen dituzten hobekuntzatan irizpide tekniko eta ekonomikoak kontutan hartuta.


Muskizko Udala - Ekonomia eta merkataritza sarea laguntzeko 800.000 euroko laguntza plana sortu du Muskizko Udalak\nEkonomia eta merkataritza sarea laguntzeko 800.000 euroko laguntza plana sortu du Muskizko Udalak\nUdalerriko merkataritza eta enpresa ehunduraren eskura dirulaguntza bat ipiniko du Muskizko Udalak, COVID-19aren ondorioz ezarri den Alarma Egoera dela eta bertan behera geratu diren jarduerek edo larriki kaltetuak izan diren jarduera horiek sufritu beharko dituzten galera ekonomikoak arintzeko eta jarduera hauek guztiek udalerrian aurrera jarrai dezaten laguntzeko.\nMuskizko Udaleko arduradunek adierazi dutenez, “kantitate hori eskura daukagu eta baldintzak betetzen dituzten eskabide guztiak hartuko ditugu aintzat. Era berean, krisi ekonomiko honetako lehenengo sei hilabeteak igaro eta gero, gure ehundura ekonomiko eta sozialak laguntza gehiago behar baditu, beste plan zehatz bat egiteko konpromisoa hartzen dugu”.\nMuskizko Udalak 800.000 euroko funtsa dauka eta norbanako bakoitzaren baldintzen arabera banatuko dira laguntzak eskatzaileen artean. Zenbateko hau jasotzeko baldintzak betetzen dituztenek 5.000 euroraino jaso ahalko dituzte. Xehekako merkataritzako, ostalaritzako eta gisa horretako jarduera bat aurrera ateratzen duten pertsona fisiko eta juridikoek eskatu ahalko dituzte laguntzak, betiere helbide fiskala Muskizen badute edo Muskizen erroldatuta badaude. Horretaz gain, helbide fiskala eta jende aurreko establezimendu bat beste udalerri batean duten Muskizko autonomoek ere laguntza hauek jaso ahalko dituzte.\nHiru motatako laguntzak daude. Lehenengo sailean, laguntza planeko baldintzak bete eta xehekako merkataritzako, ostalaritzako edo gisa horretako jarduera bat Muskizen garatzen duten pertsona fisiko edo juridikoentzako laguntzak daude; eta Muskizko autonomoentzako laguntzak, helbide fiskala eta jende aurreko establezimendu bat beste udalerri batean badute. 500 euro eta 1.500 euro arteko laguntzak dira.\nBigarren atalean, maileguetarako, hipoteka maileguetarako eta COVID-19ak eragindako NBEetarako eta garbiketarako laguntzak daude, lanaldi osoan dagoen langile bakoitzeko, ABEEEa izapidetu gabe duen langile bakoitzeko edo ABEEEa % 100ean osatuta duen langile bakoitzeko. Laguntza hauek 150 euro eta 600 euro artekoak dira.\nEta bukatzeko, hirugarren atalean, enplegua sustatzeko partida bat dago. Laguntza eskatzen duen enpresa berean kaleratuak izan diren pertsonak kontratatzen dituzten kasuetarako edo alarma egoeraren barruan kontratua amaitu duten kasuetarako laguntzak daude, bai eta Muskizko langabeak kontratatzeko laguntzak ere, horrek enpresako langile kopurua garbi handitzea baldin badakar. Kasu honetan, 500 euro eta 1.200 euro artekoak dira laguntzak.\nInteresa duten guzti horiek Muskizko Toki Garapenerako Agentzian (FORLAN) eskatu ahalko dituzte laguntzak, 946706016 telefonora deituta edo www.forlan.org webgunearen bidez. Era berean, atxikitako eskuorrian informazio guztia dago eskuragarri, eta dirulaguntzetako diru kopuru guztiak ere bertan daude zehaztuta.\nInformazio liburuxka (PDF 70KB)


Elbarriek ere arteaz gozatzeko eskubidea dute · Bit artean nonbyte\n2019 eka. 9 · irudiak, alemania\nAlemanian ez dago orokorrean Aste Santurik (Protestante madarikatuak…), Pazkoa baizik. Ostiral Santua eta Pazko Astelehena dira jai. Lau egun, Euskal Herrian baino bat gutxiago. Gurasoak ni bisitatzera etorri ziren. Eguraldiak lagundu zigun. Horietako egun batean Worms-era1 joan ginen garraioa dohainik dudalako.\nBadakigu ordutik aurrera nolako aldaketa erlijiosoak ekarri zituen Europan. Inguru honetan protestante, katoliko, eta erlijo gabekoen banaketa nahiko orekatua dago. Bere eragina dela-eta, monumentu bat eraiki zioten bertan. Nik hori ikusi nahi nuen, besteak beste.


Zubieta, jaien atarian - Zubieta - Noaua.eus\nZubieta, jaien atarian\nNoaua Aldizkaria 2019-07-17 12:42\nUztailaren 24tik 31ra jai izango dute Zubietan! Badatoz herriko festak bertara. Jai Batzordetik hainbat ohar helarazi dituzte NOAUA!ra. Tartean antolatu dituzten bazkari eta afarietarako txartelen salmentaren gaineko informazioa. Adi beraz.\nFesta usainean dira Zubietan! Egunotan banatzekoa zen Jai Batzordea festen egitaraua. Etxez etxeko banaketarekin Zubieta orain bai, astebeteko parranda giroan murgiltzeko bidean da. Uztailaren 24tik 31ra denetariko hitzorduak programatu dituzte. “Egitarauan ikusten denez, ekintza anitz, parte hartzaile eta ezberdinez beteriko festak datozkigu aurtengoan ere”. Kontzertuak, jan edan dastaketak, haur jolasak, oilasko biltzaileak, kirol hitzorduak… Eta lagun arte ederrean ospatzeko moduko bazkari eta afariak!\n“Nola ikusten duzu Zubieta hemendik 20 urtera?” galderari bertsotan erantzunda, Zortzitan Bertso Eskolak antolatu duen txapelketan parte hartzeko aukera egongo da jaiotan. Zubietako 1. Bertso Txapelketako lanak helarazteko “bertso-kutxak egongo dira herriko tabernetan eta txosnan. Sari banaketa uztailaren 27ko sagardo-dastaketaren bueltan egingo dela ohartarazi dute.\nEkitaldi eskaintza zabalaz gozatzeko aukera izango da abiatzear dituzten Zubietako jaietan, Jai Batzordetik nabarmentzen duten moduan geroz eta herritar gehiago baitira ekimenen bat antolatzera animatzen direnak. “Jaien antolakuntzan geroz eta herritar gehiagoren laguntza dugu, eta zinez eskertuak gaude”. Eskerrak helarazi nahi dituzte Jai Batzordetik, herritar talde ezberdinei festen antolakuntzan eskainitako laguntzagatik. Zubietako Pilota Elkateari, “herri afaria antolatzeagatik eta joko garbi zein errebotea, festetan ere, ikusgarri egiteagatik”.\nZortzitan Bertso Eskolari “sagardo dastaketa antolatzeko ardura antolatu eta Zubieta bertso-mundura hurbiltzeagatik”. Zubietako Guraso Elkarteari, “festetako umeen egunerako eskainitako laguntzagatik”. Guraso talde “beteranoei, urtero-urtero, sardin eta piper jateaz arduratzegatik; eta guraso-talde “berriagoei”, aurten, herri-olinpiadak antolatzeagatik”.\nAuzolanaren ispilu dira festok. Abiatzear duten aste nagusian zabalik izango den txosnagunerako laguntza behar dute. “Herritar bakoitzak txanda bat egingo bagenu, guztiok gozatuko ditugu jaiak! Horregatik, herritarrak txosnako txandak egitera gonbidatu nahi ditugu. Jarri jai batzordearekin harremanetan, mesedez, txanda hautatzeko”.


Hemen dira Animalia Fantastikoak Grindelwalden krimenak filmaren lehenengo trailerra eta kartela — Zinema Uneak\nHemen dira Animalia Fantastikoak Grindelwalden krimenak filmaren lehenengo trailerra eta kartela Hemen dira Animalia Fantastikoak Grindelwalden krimenak filmaren lehenengo trailerra eta kartela http://www.zinemauneak.eus/albisteak/hemen-dira-animalia-fantastikoak-grindelwalden-krimenak-filmaren-lehenengo-trailerra-eta-kartela http://www.zinemauneak.eus/albisteak/hemen-dira-animalia-fantastikoak-grindelwalden-krimenak-filmaren-lehenengo-trailerra-eta-kartela/@@images/image\nZinema Uneak - 2018-03-13T22:27:00+01:00\nAzkenean heldu da eguna. Harry Potter unibertsoaren zaleak ondo gozatuko dute Animalia Fantastikoak: Grindelwalden krimenak filmearen lehenengo trailerra eta kartelarekin... Ikusgarriak!\nBai bideo berriak, baita lehenego karteal honek, argi uzten dute Jude Law antzeztutako Dumbledore irakasleak izango duen garrantzia. Animalia Fantastikoak eta non aurkitu istorioan Newt Scamander, Tina Goldstein, Jacon Kowalski, Queenei Goldstein edota Grindelwald ezagutu eta gero, orain mundu magikoan bizi den gerran murgilduko gara. Scamander Dumbledoren laguntzaile nagusia izanik, berarekin biziko dugu borrokaren abangoardiaren bortizkeria.\nTrailerran iragarritako Tina Goldsteinen, Queenie Goldsteinen edota Jacob Kowalskiren itzulerak ikusi ditzakegu. Eta pertsonaia berrien aurkezpena ere (Leta Lestrange edota Theseus Scamander). Baina guztien artean protagonista nagusi bat dago, Newt Scamanderren gainetik ere: Albus Dumbledore. Newt Scamander eta Hogwartseko irakasle ezagunenaren arteko ituna Grindelwald maltzurrari aurre egingo diote.\nLehenengo kartela ere ildo berdina jarraitzen du. Newt eta Albus. Scamander eta Dumbledore. Txapon berdinaren bi aldeak balira bezala. Mundu magikoaren etorkizuna euren eskuetan dago.\nAnimaliak Fantastikoak: Grindelwalden krimenak filmaren estreinaldia 2018ko azaroaren 16rako iragarrita dago.\netiketak: Animalia Fantastikoak: Grindelwaden krimenak Animalia Fantastikoak eta non aurkitu 2 Animalia Fantastikoak eta non aurkitu David Yates JK Rowling Eddie Redmayne Katherine Waterson Johnny Deep Jude Law


"Euskara baliatu dezakegu kohesioa bilatzeko eta elkar zaintzeko" - Diario de Noticias de Alava\n"Euskara baliatu dezakegu kohesioa bilatzeko eta elkar zaintzeko"\nsara cabrera 06.11.2020 | 02:27\nAtzo ospatutako ekitaldia. Argazkia: Jorge Muñoz\nGEU elkarteak bere irudia eta webgunea berritu ditu, garai berrietara moldatzeko, eta Euskaraldian ditu jada begiak jarrita, izena emateko epea 19an amaituko baita\nEtxealdian GEU elkarteak moldatu eta birformulatu behar izan zituen bere ekintzak egiteko joera, eta garai horretan ere diru-bilketa kanpaina bat jarri zuen abian. Hala gogoratu du elkarteko koordinatzailea den Azaitz Unanuek, DIARIO DE NOTICIAS DE ALAVA egunkariarekin izandako elkarrizketa batean.\n"Ikusi genuen urtea nola zetorren eta kontuan hartu behar da azkenean GEU elkartea dela euskararen sustapenean diarduen elkarte bat. Gure lan gehiena oso soziala da", gogoratzen du. Euskararen sustapena, azken finean, "erabilera da, harremana, parte-hartzea, eta gainera hainbat eta hainbat alorretan; adibidez, mintzalaguna bezalako ekintzetan, edo familia edo txikitxoen aisialdian". Azkenean, egiten dituzten ekintza gehienak aurrez aurrekoak dira, eta "gertatu zitzaiguna izan zen horietako asko bertan behera geratu zirela, eta batzuk –erakundeekin adostutako programak, adibidez– suposatu zuten diru-sarrera gutxiago edukitzea", aipatu du Azaitzek.\nEgiten duten beste ekintza "nabarmen" bat Aihotz plazako txosnak kudeatzea da. "Diru-sarrera horrek laguntzen du programei ez lotutako egunerokotasuna aurrera eraman ahal izateko". Haien egoera finantzieroak, beraz, behera egin zuen, eta horregatik diru-bilketa kanpaina hau abian jartzea erabaki zuten. "Txosnari lotutako inguru batean izan zen, hortik zihoan gidoia; eta oso pozik gaude, ez soilik ikuspuntu ekonomikotik, parte hartu zuen jendearen dibertsitateagatik ere". Hausnarketarekin jarraitu zuten hori eta gero; eta eremu digitalean ikusi zuten badagoela euskara eskatzen duen sektore bat, eta "horretara moldatzen joan ginen". Horrek ere, haien irudia eta webgunea berritzeko bultzada eman zien. "Orain egoera horretan gaude, eta ilusioz aurkezten dugu gure etapa berria".\nIrudi freskoagoa dela diote gainera, eremu digitalera hobeto moldatzen dena, eta irisgarriagoa eta erabilgarriagoa da orrialdea (https://geuelkartea.eus/). "Aurrekoak bazituen urte batzuk, eta hau garai berrietara moldatu da", gogoratu du. Ikusi dute, halaber, askotan euskara bigarren maila batera pasatu dela pandemia dela eta. "Euskalgintzak egin du hausnarketa eta hau plazaratu du. Kontseiluaren bitartez, erakundeek ere uste dut kontuan hartu dutela. Euskara bezalako hizkuntza ez normalizatuek garrantzia daukate distantzia txikietan egiten diren harreman horietan; zaintzari buruz hitz egiten dugunean, edo gaixotasunari buruz, askotan euskarak eramaten gaitu eremu intimo horretara. Euskara baliatu dezakegu kohesioa bilatzeko eta elkar zaintzeko tresna bezala".\nlehen eta orain Indarrarekin ekin zioten ikasturteari GEU-koek, baina egoerak hasiera hau ere baldintzatu egin zuen. Urriaren hasieran GEU elkartekoek DIARIO DE NOTICIAS DE ALAVA egunkariarekin hitz egin zuten jada, eta elkarrizketa horretan adierazi zuten aldaketak egin behar izan zituztela haien agendan, baita eskaintzen zituzten jarduerak antolatzeko eran ere; eta joera horrekin jarraituko dute, une bakoitzean ematen diren neurriak bete behar dituztelako, eta horietara moldatu.\nBeste alde batetik, Gasteizko Euskaraldiko koordinatzailea den Josu Pedruzok dio "aurtengo Gasteizko Euskaraldia oso zaila izaten ari dela, baina momentura arte lortutakoari balioa eman behar diogu. Auzo batzorde ezberdinek kaleko lanketari eutsi diote, haien arteko sinergiak sortuz eta proiektua gizarteratuz", azaltzen du. Beste alde batetik, euskalgintzako eragileek, kasu honetan GEU elkartea, proiektuaren kudeatzaile bezala, haien aletxoa gehitu dute eta azkenik, erakunde publiko zein pribatuen babes ekonomikoa "ezinbestekoa" izan da (Gasteizko Udala eta Vital Fundazioa). "Alor kuantitatiboak baino, kualitatiboak azaleratzea komeni zaigu, egungo egoeraren aurrean lortutako erantzunagatik. Euskaraldia bezalako proiektuak euskarari indarra eta lekua ematen diote eta hauen inguruan dabiltzaten herritar eta eragile orok eskainitako denbora eta pasioa biziki garrantzitsuak dira aurrera jarraitzeko", adierazi du amaitzeko.\n"GEU elkarteak aurrera eramaten duen lan gehiena oso soziala da, mintzalaguna, etab."\n"Euskara erabilera da, parte-hartzea, harremana, eta gainera hainbat eta hainbat alorretan"\nGeu Elkarteko koordinatzailea\nGeuFest, ibilbide oso baten irudikapena.\nDetenido un joven de 17 años por agredir y amenazar con un machete a su expareja de 15 años


Bizkaia.Eus: - Mendekotasuna eta/edo desgaitasuna duten pertsonentzako prestazioak. - Alzheimerra edo beste dementzia bat duten pertsonentzako identifikazio-eskumuturrekoa\nAlzheimerra edo beste dementzia bat duten pertsonentzako identifikazio-eskumuturrekoa\nMOMENTUZ EZ DAGO ESKURAGARRI!\nBizkaiko Foru Aldundiaren Gizarte Ekintza Sailak zerbitzu esperimental bat jarri du martxan, zeinean Alzheimerra edo beste dementzia bat fase arinean edo moderatuan duten pertsonek identifikazio-eskumuturrekoa erabiliko duten.\nEskumuturrekoan gaixoaren izena eta haren senide baten edo legezko ordezkariaren harremanetarako telefonoa islatuko dira. Eskumuturrekoak egiteko silikona erabili da (elastikoa), eta hiru neurri egongo dira.\nInteresdunek leku hauetan eska dezakete eskumuturrekoa eskatzeko eredu ofiziala:\nAFA-BIZKAIAren bulegoak (Alzheimerra duten Gaixoen Senitartekoen Bizkaiko Elkartea); helbidea: Jose Maria Olavarri kalea, 2, beheko solairuko lokala, Bilbo.\nwww.bizkaia.eus/generakzioa web orria.\nGizarte Ekintza Sailak Bilbon dituen erregistroen bulegoak:\nUgaskobidea, 3 bis, 2. solairua.\nLersundi kalea, 14.\nBizkaiko Foru Aldundiaren Erregistro Nagusia (Foru Liburutegiko kristalezko eraikina, Foru Jauregiaren atzeko aldea); helbidea: Diputazio kalea, 7, Bilbo.\nEskabidea gaixoaren senide batek edo haren legezko ordezkariak aurkez dezake. Eskabidea aurreko lerroaldean adierazitako erregistroetako edozeinetan aurkez daiteke. Aldi berean, Herri Administrazioen Araubide Juridikoaren eta Administrazio Prozedura Erkidearen 1992ko azaroaren 26ko 30/1992 Legeko 38. artikuluan ezarritako bideak erabilita aurkeztutako eskabideak ere onartuko dira. Eskabidearekin batera medikuaren txostena aurkeztu behar da.\nAurkeztu diren hurrenkera zehatz-mehatz errespetatuz kudeatuko dira eskabideak, harik eta 800 eskumuturrekoak banatu arte.\nEskumuturrekoak, grabatu ondoren, Gizarte Ekintza Sailaren Ugaskobideko 3. bis zenbakiko 2. solairuko bulegoetan banatuko dira, Bilbon. Eskatzaileei jasotze-data jakinaraziko zaie.\n11278/2015 FORU AGINDUA (49 Kb.)\nESKABIDEA (284 Kb.)\nAlzheimerra edo beste dementzia bat fase arinean edo moderatuan duten pertsonentzako identifikazio-eskumuturrekoa


Hainbat GKEk salatu dute blokeoak zaildu egiten duela Libanora laguntza humanitarioa iristea | Consumer\nHainbat GKEk salatu dute blokeoak zaildu egiten duela Libanora laguntza humanitarioa iristea\nAldeei eta potentzia handiei nazioarteko zuzenbide humanitarioa errespetatzeko deia egiten diete.\nAtzo zenbait GKEk salatu zutenez, zaila da laguntza humanitarioa Libanoko biztanleria zibilari heltzea, aireko, lurreko eta itsasoko blokeoaren ondorioz. Israelen eta Libanoren arteko gatazkak “ondorio dramatiko jasangarriak” ditu bi herrialdeetako populazio zibiletan, Acción contra el Hambrek, Nazioarteko Handicapek, Munduko Medikuek, Solidaritesek eta Presako Premierek emandako komunikatuan adierazten den bezala.\nErakunde horiek diotenez, “nazioarteko zuzenbide humanitarioa ezkutatuta”, herri zibilak “Israelgo armadaren operazio militar neurrigabeen eta Hizzbulako misilen jaurtiketen lehenengo biktimak” dira. “Herri errugabeen sufrimenduaren eta Libanoko azpiegitura zibilen benetako suntsipenaren lekuko zuzenak gara, eta horien ondorioak, osasun publikoari eta eragin ekonomiko eta sozialari dagokienez, ezegonkortasun-eremu berri bat izango dira”, adierazi dute GKEek komunikatuan.\nZenbait erakundek laguntza eskuz eraman behar izan dute herrialdearen hegoaldera. Erakunde horiek azaldu dutenez, lehen mailako laguntza humanitarioak, hala nola zainketa medikoak, ur- eta janari-hornikuntza, “ezin dira bermatu populazio zaurgarrienentzat, gero eta handiagoa den segurtasunik ezaren testuinguru horretan eragile humanitarioek sarbide mugatua dutelako”. Gainera, nabarmendu dute Libanoko egoerak ezin duela ezkutatu “Gazan gertatzen ari dena”.\nAzkenik, GKEek dei egiten diete gatazkan dauden alderdiei eta nazioarteko potentzia handietako arduradun politikoei nazioarteko zuzenbide humanitarioa errespetatzera, batez ere biktima guztiei sarbidea ahalbidetzeko eta herri zibilak babesteko. Gainera, bi alderdiei istiluak berehala uzteko eskatu dute.


Micah P. Hinson-en desastre antologikoa • ZUZEU\nMicah P. Hinson-en desastre antologikoa\nMicah P. Hinson donostian – Juan G. Andres\nAntzoki Zaharreko atze-oihaletatik txalo artean eszenatokira sartzean zekarren balantzak salatu zuen hasiera-hasieratik Micah P. Hinson. Marmarka, bakarrizketan, guztiari fucking.\nKatarroa zuela eta arrainontzi batean burua balu bezala abestuko zuela-eta abixuka hasi zen emanaldiarekin. Eta abixuka amaitu zuen. Fokoei ostikoka hastea bakarrik falta izan zitzaion. Ez nuke nahi muxukatzen zuen mikrofono retroa izan, batek jakin zer likore edo zerbezaren, zein, tabakoaren hatsa funtzio guztian zehar dastatzeko. Pentsatzeak soilik goragalea ematen dit.\nLehen abestitik ahotsak eta gitarra jotzeko erak arrazoi ematen zioten eszenatokira sartzerakoan zeraman balantzari. Kitarra apenas zen entzuten, ia ez baitzien eskuei eragiten. Ezin zituen mihia eta kitar kolpeak koordinatu. Akordez erratu eta zabarki konpontzean okertzea besterik ez zuen lortzen. Pena emateraino. A ze espektakulua. Abestia bukatzerakoan, 2,1 segundoko ixilune deserosoa eta gero hasten ziren lehen txaloak.\nGure aurrean jesarrita zegoen oriotar talde batek, zinez suminduta, “¡Fuera!” bat edo beste oihukatu zion. Bukatu aurretik atera ziren Antzoki Zaharretik. Ez ziren bakarrak izan.\nGoiko argazkiaren egile, Juan G. Andres laguna ere ez zen ez aldarte onean. Beste batzuk umorez hartzen saiatu ginen, ordaindutako 20 euroak ahanzteko saiakera eginaz.\nMicah P. Hinson: ”Ilargian ibiltzea lortu dugu, baina oraindik ez daukagu desafinatuko ez den kitarrarik”\nBigarren edo hirugarren piezan (hala deitzerik baldin badago), Hinsonen hatsaz nazkatuta-edo, mikrofonoak irrist egin zuen beheruntz. Nola ahala, burua makurtuz abesten segi eta segundu gutxira mikroaren hankarenak ere egin zuen. Haserre, kantua gelditu zuen imintzioka, berriz ere guztia ondo jartzeko. Marmarrean, Mr Bean estilora. Eta abesten segi zuen batek daki nondik… Dena horrela.\n“Ingalaterran egoten naizen bakoitzean gaixorik itzultzen naiz…”, zioen, “England is a dirty shit”. Abesti eta abesti artean poltsikotik ateratzen zuen ordularia, batere erreparorik gabe. Bere denbora hartzen zuen hamaika aldiz kitarra afinatzeko: “Ilargian ibiltzea lortu dugu, baina oraindik ez daukagu desafinatuko ez den kitarrarik”. Eta horrela joan zen kontzertua, pare bat akople tarteko. Salbatu zitezkeen abesti bakarrak I can´t fall in love Elvis Presley-en coverra eta taldearekin batera jo zuena (kontzertuko azkena) izan ziren. Micah P. Hinson dekadente baten ahazteko kontzertu bat, edo batek daki, inoiz zinemetan ikusiko duguna.\nEzin Johnny Cash-en garai beltzenekin alderatzen hasi, Grand Ole Opry programan, Nashvillen ostikoka hasi zenekoekin esaterako. Baina Hinson ere ez dut uste askoz beherago joan ahal denik.\nNoiz: Azaroaren 13an, 20:00etan Non: Antzoki Zaharra, Donostia\nNor: Micah P. Hinson, Timber Timbre\nHemen bideo bat, ondo egiten zuenekoa.\nGeorges Moustaki Aurore Martin kasuaz LeHuffingtonPost-en\nGooglen euskararen ikurra abenduaren 3an jartzeko kanpaina


Mercadonaren arraina - Mercadona\nHacendado kontserbako atunaren %100 jasangarritasunarekin engaiatutako hornitzaileena da.\nGainera, Mercadonaren arraina jasangarria dela bermatzen duen Arrantza-Politika du konpainiak.\nEra arduratsuan kudeatzen diren kaletatik dator Hacendado kontserbako atunaren %100, Mercadonak eta bere hornitzailea den Escurís-ek (Jealsa-Rianxeira) International Seafood Sustainability Foundation (ISSF) delakoarekin batera egiten duten etengabeko lanari eta kolaborazioari esker. Zientifikoen, atunaren industriaren partaideen eta Munduko Natura Funtsaren (WWF) arteko koalizioa da ISSFa, eta zenbait praktika inplementatzen ditu munduko atun stock-en jasangarritasuna hobetzeko helburuarekin.\nEscurís (Jealsa-Rianxeira) gure bitarteko hornitzailea urtero-urtero ikuskatua izaten da ISSFak sustatzen dituen kontserbaziorako praktika guztiekin engaiaturik dagoela ziurtatzeko, produktuaren erabateko trazabilitatea eta ontzietako kapitainek jasangarritasun praktika onetan jaso beharreko prestakuntza barne.\nJarraian zehaztutako baldintzak betetzen dituzten itsasontziek harrapatu dute Hacendado latako atun guztia:\nRFMOen (Regional Fisheries Management Organisations) partaide/lankide diren herrialdeetako bandera dute; hau da, eremu jakin bateko arrain guztien populazioak kudeatzen dituzten edo migratzeko joera nabarmena duten espezieengan -atunarengan, bereziki- arreta jartzen duten nazioarteko erakundeena.\nBai haiek bai beren ontzi laguntzaileak (halakorik balute) PVRan (Proactive Vessel Register) erregistraturik daude, ISSFaren ontzi proaktiboen erregistroan, alegia.\nPVRan egoteak ISSFaren web-orrian ikusgai dauden eta MRAG Americas-ek ikuskatzen dituen eskakizunak betetzea dakar.\nBegiraleak dituzte itsasontzietan: humanoak edo elektronikoak.\nHarrapakinen 100% atxikitzen dituzte, bazterkinik gabe.\nEz dute trabes-sarerik erabiltzen.\nShark finning-a egiteko debekua dute; hau da, ezin dute marrazo-hegala ebaki eta animaliaren gorpua itsasora bota, “finning” teknika erabiliz.\nEz dute ontzi-aldaketarik egiten itsas zabalean.\nItsasontzien jarraipena egitea ahalbidetzen duen identifikazio-zenbakia dute.\nFADik (fish aggregating devices) erabiltzen badute, saretze bereizi gabearen kontrakoak izan behar dira, zeinetan sarearen zabaltasunak bestelako espezieak bertan traba daitezen saihesten duen.\nItsasontzi guztiek IUU arrantzaren aurkako 1005/2008 (CE) Araudia betetzen dute.\nItsasontzi guztiek betetzen dute Mercadonaren arrantza jasangarrirako politika.\nErabateko trazabilitatea dago arrantza-ontzitik hasi eta azken kontsumitzailearengana heldu arte.\nHacendado kontserbako atunaren jasangarritasunari buruzko informazio guztia hemen kontsulta daiteke.\nMercadonak, bestalde, badu Arrantzaren Produktuak Erosteko Politika ere, salmentan jartzen dituen arrantzaren produktuen jasangarritasuna bermatzearen alde apustu egiten duena. Mercadonari arraina dakarkioten bitarteko hornitzaile eta hornitzaile guztiak konprometitu dira arrantzaren inguruko praktika onak sustatzen dituen, tokian-tokiko arrantzari laguntzen dion eta kontsumo arduratsuaren alde lan egiten duen politika hori betetzera.\nInformazio hau guztia gure dendetako horma-irudietan dago, gure bezeroentzat ikusgai eta eskuragai.\nNeurri hauetaz gain, Munduko Hitzarmenak bultzatutako eta Mercadonak 2011tik bere egiten dituen Garapen Jasangarrirako Helburuen (GJH) artean itsasoen eta itsasoko baliabideen kontserbazioa eta erabilpen jasangarria sustatzen duen 14. GJHa dugu. Helburu honek itsasoko kutsadura murriztea eta arrantza praktika ez-jasangarriekin bukatzea bilatzen du, besteak beste.\nMercadonaren arrainaren kalitatea, prezioa eta aniztasuna\nEzin hobeak dira Mercadonaren arrainak eskaintzen dituen freskotasuna, aniztasuna, eta prezioa; izan ere, hornitzaile adituengandik eta gure kostaldeko hainbat lonjatako 12.000 arrantzalerekin batera egindako lanetik datorkigu arrain hori. Mercadonan eskaintzen dugun lonjako arraina, gainera, 24 ordu baino lehenago heltzen da itsasotik dendara.


Uraren Euskal Agentzia URArekin elkarlanean, Txingudiko edozein talde antolaturi eta beste herrietako ikastetxe nahiz elkarteei zuzendua da bisitaldi gidatuen zerbitzua.\nHainbat puntu interesgarri bisitatu daitezke: Endarako urtegia eta Elordiko Edateko Uren Tratamendurako Planta (EUTP) ur hornidurari dagokionez, eta Hondartzako Ura Ponpatzeko Planta eta Atalerrekako Hondakin Uren Araztegia saneamenduari dagokionez.\nGutxienez 10 lagunek eta gehienez ere 40 lagunek osatuko dituzte taldeak. Taldeentzat antolatutako bisitaldiez gain, herritarrak Ziklo Integraleko instalazioetara etor daitezke urtero Uraren Munduko Eguna (martxoak 22) ospatzen denean.\nIkastetxeei dagokienez, ikasleek 10 urte baino gehiago izatea da muga bakarra. Hortaz, Lehen Hezkuntzako 5. mailan ari direnek eta hortik gorakoek bisitatu ditzakete instalazioak.\nGidatutako bisitaldian izango diren ikasle taldeek uraren gaia bisita egin aurretik, bisitaldian zehar edo gero landu ahal izateko material didaktikoa dute jaisteko moduan eskuragarri.\nIrakasleentzako materiala - Atalerreka\nIkasleentzako materiala - Atalerreka\nIrakasleentzako materiala - Elordi\nIkasleentzako materiala - Elordi\nBisitaldi hauetan, eskualdean dauden instalazioak erakusteaz eta haien funtzionamenduen berri emateaz gain, aipagarria da bisitaldiei ematen zaien ingurumen izaera, geure gizartearen ur premiak ingurune naturalari eragiten dizkion ondorioen aurreko sentsibilizazio handiagoa bila baitu.\nHitzordua eskatu behar duzu 902 119 284 telefono zenbakian.


Ez dira egiarentzat garai onenak — Gaztezulo\nEz dira egiarentzat garai onenak\nEz dira egiarentzat garai onenak Duela aste batzuk medio guztietan zabaldu zen denbora ezabatu duen irla norvegiarra, gogoratzen? Bada propaganda turistiko hutsa zela argitu berri dute. https://www.gaztezulo.eus/albisteak/ez-dira-egiarentzat-garai-onenak https://www.gaztezulo.eus/albisteak/ez-dira-egiarentzat-garai-onenak/@@download/image/newrepublic-weakenfromwithin-fakenews-illustration-2.jpg\nDuela aste batzuk medio guztietan zabaldu zen denbora ezabatu duen irla norvegiarra, gogoratzen? Bada propaganda turistiko hutsa zela argitu berri dute.\nSommar irlako istorioa ezagutu genuen duela pare bat aste; Zirkulu Artikoaren iparraldean kokatutako irla bat da, 300 biztanleduna. Izenak berak "udako irla" esan nahi du, hain zuzen, bertako biztanleek urte erdia ilunpetan igarotzen dutelako, eta beste erdia, etenik gabeko eguzkipean. Albisteak zioenez, batzar herrikoi bat egin berri zuten, denbora ezabatzeko akordiora iritsiz. Berria mundu osoan zabaldu zen, eta komunikabide guztietan agertu zen, informazioa iturri fidagarri batek igorri zuelako; hain zuzen, Visit Norway, Norvegiako turismo agentzia ofizialak prentsa oharra bidali zuen Forbes, BBC eta The Guardian komunikabideetara, albistea benetakoa balitz bezala. Hain zuzen, GAZTEZULOn ere eman genuen albistea, NRK herrialdeko irrati publikoak idatzitako artikulua iturri bezala aipatuz. Bertan ikusi daitekeenez, albistea benetakoa dirudi, eta informazioa osatzen duten argazkiak ere baditu.\nIgorritako prentsa oharrean ez zuten inondik inora ere adierazi albistea faltsua zela, eta helburua irlari publizitatea egitea zela, turismoa erakartzeko. Norvegiak barkamena eskatu du orain, bere fake new edo gezurrezko albisteak mundu osoan izan duen oihartzunarekin harriturik. Publizitate kanpainak asko haserretu du Norvegiako Prentsa Elkartea, eta baita herrialdeko hainbat enpresa ere. Berritasun agentziak jarri zuen martxan kanpaina, eta 50.000 euro gastatu zituen albiste faltsua zabaltzeko.\nNorvegiatik zabaldutako albiste faltsua turismoa erakartzeko azpijoko hutsa da, baina argi utzi dute zeinen erraza den komunikabideak eta kazetari profesionalak engainatzea, eta ondorioz, publikoari gezur bat sinestaraztea. Internet eta sare sozialen garaiak informazioa demokratizatu eta denon eskuetan utzi behar zuen, baina horren ordez, desinformazioaren garaia ekarri digu. Fake News-en aroan, kazetariontzat geroz eta neketsuagoa da egia bereiztea. Autokritikarako unea ere izan daiteke, eta egunero automatikoki zuzenak bezala onartzen ditugun albiste eta gertaerak sakon aztertzen hasi beharko genuke. Ez da erraza, baina saiatuko beharko dugu, irakurleei egia zor diegulako.


BM: Zure dietan sartu beharreko hezurdun 7 fruta\nUdaberri bete-betean gaude, eta hezurdun frutak ari dira zitrikoen lekua hartzen gure fruta-denden apaletan. Erraza da frutok identifikatzea –begiratu batera ez bada ere–, barruan hezurra edo hazia dutenak baitira eta, kasu batzuetan, tamaina nahiko handikoak.\nOro har, kolore deigarriak izaten dituzte hezurdun frutek, eta aromatikoak, gozoak eta zaporetsuak dira, ur kopuru handia izaten baitute. Mantenugai ugari dute, gainera, besteak beste A, C eta E bitaminak, zuntza eta hainbat mineral, hala nola potasioa. Horregatik, oso onak dira giharretarako, artikulazioetarako, immunitate-sistemarako eta heste-igarotzerako.\nHauexek dira zure dietan sartu beharko zenituzkeen hezurdun 6 frutak:\nMertxikak: Maiatzetik irailera. Kaloria kopuru txikia eta ur kopuru handia du. Nabarmentzekoak dira antioxidatzaileak eta C bitamina (ale batek egun bakoitzerako gomendatutako kantitatearen % 20 betetzen du)\nAbrikota: Maiatzetik irailera. Mertxika txiki baten antzerakoa da, baina ez du hain mami urtsua. A bitamina, potasio, kaltzio eta magnesio kopuru handia du.\nParaguaioa: Maiatzetik abuztura. Beste mertxika barietate bat da, baina zapala. Nabarmentzekoa da karoteno eta mineral ugari dituela, hala nola, potasioa, fosforoa, kaltzioa eta burdina.\nBrinoia: Maiatzetik irailera. Mertxikaren aldaera bat da, baina ilerik gabeko azalarekin. Oso egokia da hipertentsiodun pertsonentzako (sodio kopuru txikia).\nGereziak: Apiriletik abuztura. Antioxidatzaileak eta bitaminak ditu, bihotzerako onak direnak. Melanina ere badu, lo egiteko lagungarria dena. (Ez da melatonina izango? Melanina pigmentu bat da)\nArana: Apiriletik abuztura. Antioxidatzailea da, eta zuntz eta ur kopuru estra du; horrek digestioari eta heste-igarotzeari laguntzen dio. Aran gorria perfektua da freskoan jateko edo edozein haragirekin batera jateko.\nMizpirak: Martxotik uztailera. Mami laranjatua eta gozoa du, eta C eta B bitamina, fosforo, kaltzio eta burdin iturri paregabea da. Asko asetzen du eta diuretikoa da, ezin hobea likido-erretentzioa saihesteko.\nOro har, tinko eta berde samar daudenak aukeratzea komeni da, bildu ondoren ere heltzen jarraitzen dutelako (gereziak izan ezik). Hobe da hozkailutik kanpo gordetzea heltzen diren bitartean. Behin jateko puntuan daudenean, hobe da hozkailuan gordetzea, 5-7 egunez gehienez.\nNaturalean jan daitezke, edo konpotak edo pastelak egin daitezke. Adibidez, plantxan presta daitezke mertxikak(edo labean,350 gradutan, 15-20 minutuz), eta norbere gustura estali (esnegaina, kanela, gailetak, izozkia, etab.). Hainbat errezeta osasungarri prestatzeko oinarri modura ere erabil daitezke, hala nola azken-burukoak jogurtarekin edo, are, sorbete orijinal bat.\nGogoratu: eros ezazu behar duzuna bakarrik, eta saia zaitez dieta osasungarri eta orekatua izaten etxean zauden bitartean. Egunotan askotariko menuak prestatzeko, BM Supermerkatuen errezetetako batzuk probatzera animatzen zaitugu.


Jacinto Francisco Fernández de Quincoces y López de Arbina (Barakaldo, Bizkaia, 1905eko uztailaren 17a - Valentzia, 1997ko maiatzaren 10a) euskal herritar futbolari eta entrenatzailea izan zen. Horrez gain, Valentziar Pilota Federazioaren presidentea izan zen. Espainiako futbol selekzio nazionalarekin hogeitabost partidutan izan zen internazional jokalari bezala. Entrenatzaile bezala, bi partidu zuzendu zituen.\nJacinto Francisco Fernández de Quincoces y López de Arbina (Barakaldo, Bizkaia, 1905eko uztailaren 17a - Valentzia, 1997ko maiatzaren 10a) euskal herritar futbolari eta entrenatzailea izan zen. Horrez gain, Valentziar Pilota Federazioaren presidentea izan zen. Espainiako futbol selekzio nazionalarekin hogeitabost partidutan izan zen internazional jokalari bezala. Entrenatzaile bezala, bi partidu zuzendu zituen. (eu)\nJacinto Quincoces (eu)\nJacinto Francisco Fernández de Quincoces López de Arbina (eu)


Errelatoak | Jendartean\nZinema » Errelatoak\tira30\n“Carne de perro” film txiletarra.\nPinocheti bi film eskaini dizkio aurten Donostiako Zinemaldiak, eta Zuzendari Berriak saileko sari nagusia lortu du horietako batek, Fernando Guzzoni txiletarraren Carne de Perro lanak. Diktadura garaian torturatzaile izan zen protagonista, eta horrek sortzen dion oinazearekin bizi behar du orain. Txileko garai ilunetara gerturatu den beste pelikulak, kritikarien txaloak jaso dituen Pablo Larrainen No biribilak, diktaduraren azken hilabeteak berreskuratu ditu, modu oso originalean. Modernizatzen ari den herrialdea erakusten du Larrainek, ekonomikoki indartsua azalean, itxuraz aurrera doana, baina atzealde zikina, askatasunik gabea eta krudela ezkutatzen duena. Diktaduraren hasieraz mintzo den Post Mortem eta une bortitzenei buruzko Tony Manero lanen ostean, Pinocheti eskainitako trilogia ixten du No-k, iragana mahai gainean jarri eta ahanzturan galdu ez dadin. Berdin egiten du Eliane Raheb zuzendariaren Sleepless Nights dokumental gordin eta zirraragarriak, Libanoko gerra zibila protagonisten ahotik konprenitu nahian.\nBegirada historian pausatu eta beren herrialdetako errelatoa eraikitzen, berrikusten eta kontatzen aritu zaizkigu zuzendariak, baina izan da besterik Zabaltegi Sailean. Ben Lewin estatubatuarraren The Sessions saritu du publikoak, paralisi fisikoa duen gizon baten sexualitatea umorez eta naturaltasunez jorratzen duen film gomendagarria. Eta gozatu ahal izan dugu, adibidez, errealismo fantastikoarekin jokatuz emaitza bisual ikusgarria lortzen duen Benh Zeitilinen Beasts of the Southern Wild indartsu eta basatiaz, edo zahartzaroa, maitasuna eta duintasuna hain modu sotil eta era berean bortitzean azaltzeko gai den Michael Hanekeren Amour sakonaz.\nEuskal ekoizpenaren saria Iñaki Ochoa de Olzaren erreskatea ardatz duen Pura Vida dokumentalak jaso du. Kurioski, sarirako sei hautagaiak dokumentalak izan dira, Euskal Herriko lanen artean dokumentalak gailendu baitira edizio honetan. Bi aipatzearren, emakumez osatutako musika taldea oinarri duen Fermin Muguruzaren Zuloak dokumental faltsuak zine-aretoak bete ditu emanaldi guztietan, eta surrealismo eta jolas kutsu nabarmena duen ezusteko ederra izan da Oskar Alegria iruindarraren Emak Bakia Baita dokumental berezia, kritikak goratua.


Fougères - Wikipedia, entziklopedia askea.\nKantonamendu canton of Fougères-Nord\nLouis Feuvrier (en)\n48°21′06″N 1°12′00″W / 48.3517°N 1.2°W / 48.3517; -1.248°21′06″N 1°12′00″W / 48.3517°N 1.2°W / 48.3517; -1.2\n62 m eta 171 m\nLaignelet, Beaucé, La Selle-en-Luitré, Javené eta Lécousse\n20.595 (2019ko urtarrilaren 1a)\n10.859 (%52.7) 9.559 (%46.4)\nBad Münstereifel, Ashford, Somoto, Ouargaye (en) eta Śrem (en)\nFougères (galoz Foujerr, bretainieraz: Felger) Bretainiako ipar-ekialdean dagoen hiria da, Ille-eta-Vilaineko departamenduan eta Bro Roazhon lurralde historikoan. 2012ko erroldaren arabera 20.040 biztanle ditu, eta metropoliak (Pays de Fougères) 83.000 inguru. Hiria bertan dagoen Fougèresko gazteluagatik da ezaguna.\nAurkitu diren monumento megalitikoek erakusten dute Neolito garaian populatu zela eremua.\nFougèresko gaztelua X mendean aipatzen da lehen aldiz. Nançon ibaiaren gainean harkaitz batean estrategikoki kokaturiko egurrezko gotorleku txiki bat baino ez zen. Fougères erromatarren bi errepide luzeren arteko bidegurutzean zegoen eta inguruan bi auzo eratu ziren, Saint-Léonard goikaldean eta Saint-Sulpice behekaldean. Erdi Arotik artisautza nagusitu zen hirian, larrugintza eta ehungintza bereziki.\nBretainiako mugan egonik 1166an Henrike II.a Ingalaterrakoak erasotu eta gotorlekua suntsitu zuen. Raul II.a Bretainiakoak orduan gaztelu handi bat eraiki zuen. 1307an Filipe I.a Nafarroakoak Fougères erosi zuen baina interesik ez zuela eta bertan behera utzi zuen. Babesik gabe, hurrengo urteetan sarritan erasotua eta harpilatua izan zen eta fougèrestarrek bretainiako dukeei babesa eskatu zieten.\nXVI mendean Bretainiak eta Frantziak bat egiterakoan hiriak mugaren babesle funtzioa galdu egin zuen, bai eta garrantzia ere. XIX mendean industriak artisautza ordezkatu zuen, eta beiragintza eta zapatagintza lantegiak ireki ziren. 1906-07 artean zapata lantegietako langileek greba gogorra egin zuten eta patroiek lockout ("itxiera patronala") batekin erantzun zuten. Une gogor horietan solidaritate handia izan zen langileekiko. Rennes eta Parisko familiek haurrak hartu zituzten eta mugimendu komunistak indar handia hartu zuen. Jean Jaurès bera ere etorri zen Fuougèresera laguntza eta babesa ematera.\nBigarren Mundu Gerran britainiar eta estatubatuarrek hiria bonbakatu zuten, 1944ko ekainaren 8an. 300 pertsona hil ziren eta industria gehiena suntsituta gelditu zen. Hurrengo hamarkadetan industria errekuperatu da, baina gaztelua erreferentzia hartuta turismoa izan da jarduera ekonomiko nagusia.\n24 monumentu historiko ditu, honako hauek sira aipagarrienak:\nSaint-Léonard eliza (XV-XVII. mendea)\nSaint-Sulpice eliza: gotiko berantiarrekoa (XV-XVII. mendea), XIV. mendeko dorreak\nUdaletxea (XIV-XVI. mendea)\nGaztelua (XII-XV. mendea): harresietan hamahiru dorre ditu.\nMarchix enparantza: alde zaharraren erdigunean dago, aintzina merkatua egin ohi zen lekua da. XVI mendeko etxeak ditu inguruan.\nNekazari azoka. Oinetako industria, ehungintza, metalgintza, zerrategiak, beira langintza, brodatuak, doitasun mekanika.\nFrantziako Tourra birritan izan da bertan, 2013an etapa baten hasiera izan zen eta 2015ean etapa baten amaiera.\nGazteluaren harresiak, Notre-Dame atea.\nGaztelua hiriaren barneko muino batean.\nGazteluko harresietako dorre bat.\nViztor Hugo antzokia.\n(Frantsesez) Fougères/Foujerr/Felger hiriko webgune ofiziala\nBNF: 15257059k (data)


Barazki proteina dieta: nola galdu 5 kilogramo estresik gabe 10 egunetan - Fitness eta osasuna 2022\nBarazki proteina dieta: nola galdu 5 kilogramo estresik gabe 10 egunetan\nProteina-barazki dieta baterako menua\nProteina-barazki dietaren ezaugarriak\nDieta hau goserik sentitu gabe pisua galtzeko aukera ematen duelako maite da.\nBarazki-proteina-dietaren funtsa da zure dietatik kanpo utzi behar dituzula horrelako produktuak: gozogintza eta okindegi produktuak, zerealak, azukrea eta gatza, patatak. Kasu honetan, produktu proteikoen eta barazkien erabileran jartzen da arreta.\nDieta honen eraginkortasuna barazki eta proteinen kontsumo konplexuak digestio-hodiaren funtzionamenduan oso eragin positiboa duela eta gorputzaren osasun-efektu orokorra ere badu. Proteina-produktuak eta barazkiak kontsumitzearen ondorioz, elikagaien kaloria-edukiaren murrizketa naturala dago, zatiaren tamainaren murrizketa larririk gabe. Horrek gorputzarentzat estresik gabe pisua galtzea ahalbidetzen du.\nDieta honetan, zure menua horrelako produktuetatik osatu behar duzu: edozein formatako barazkiak, zopetan, haragi eta arrainetan, fruta, esnekiak, fruitu lehorrak, haziak, perretxikoak barne.\nEguneroko dietak honako hauek izan behar ditu:\n200 g haragi\n250 g arraina\n500 g barazki edozein formatan\n400 g fruta gozotu gabe\n20 g fruitu lehorrak, haziak\n200 g esne hartzitua\nProduktuak osatu eta ordezkatu ditzakezu, baina eguneroko kaloria edukiak ez du 800 - 1000 kcal baino handiagoa izan behar.\nDieta honetan, zenbait arau ere jarraitu behar dira emaitza benetan arrakastatsua izan dadin:\nedan gutxienez 2 litro ur egunean;\njarduera fisikoa behar da;\nazken otorduak 19:00ak baino lehen izan behar du;


Miseria morala - Deia\njuanra madariaga 04.03.2021 | 00:50\nLOTSA sortzen dituzte lerro-buru batzuek; lotsa estratosferikoa. Telebistakoak zein paperezko titular batzuk ez dira ondo ulertzen. Batzuetan inolako beldurrik gabe haiza-tzen dute miseria morala. Ondoriorik dago? Ikusten denez, ez. Batzuk entzun ditu nik, eta barruko amorrazio batek inarrosi nau.\nJoan de urtetik hona milaka hildako, milaka langabetu, ehunka etxegabetu, eta pobreziak gora jo du tai gabe. Panorama iluna genuen, hondamendi betierekoa, izan ere, pronostiko guztiek triskantza sozio-ekonomiko mundiala iragarri egiten zuten. Bada, zer diren gauzak! Badirudi enpresa esparru asko aberastu egin direla denbora-tarte horretan, beste asko goseturik, desolaturik eta deseperaturik zauden bitartean. Inguruko familia askok hileko zorrak ordaintzeko beste ez dute, eta Endesa eta Iberdrola bezalako makroenpresa putreek sekulako irabaziak lortu zituzten joan den urtean, pandemia jotzen ari zen bitartean. Zenbat? Ia 5000 milioi. Ez al da lotsagarrizkoa?\nHilabete haietan guztietan, ezinezkoa zen ohikoak ez ziren neurriak hartzea? Adibidez, fakturen tasa gutxitzea, hilaren amaierako zenbaki gorrien dantzarekin ez zoratzeko? Badirudi ezetz, askoz garrantzitsuago da milioiak eta milioiak irabaztea Endesak egin duen bezala (joan den urtean baino zortzi aldiz gehiago). Badakizue PPko Aznar hark pribatizatu zuenetik argi-indarraren prezioa ia %80 igo dela? Portzierto, PPko nagusi horrek politika abandonatu zuen eta enpresa horretan aritu da lanean, poltsikoak diruz betez eta betez.\nBitartean, pobrezia energetikoa ere gorantz doa, eta ia miloi eta erdi etxek ezin dute diru hori xahutu ezta kalefaziotarako ere.\nEntzun dudan beste titular bat, hau: "Hil arteraino torturatu zituzten. Beren hilobia zularazi zituzten eta tiro bat eman zieten (€). Poltsa transparentea izango da, kanpoan bizitza dagoela sendi dezan, hiltzen den bitartean". Gero ekimen dantesko hura burutu zutenak kondekoratuak izan ziren, eta gora egin zuten maila militarrean.\nErabateko demokrazian bizi garela dioen Espainiako gobernuak mutu dirau. Miseria morala.


MISIOIA - CAE\nMugikortasun urriko pertsonentzat eta mendekoentzat egokitutako Garraio Bereziko zerbitzua, gure bezeroak asetuz eta Bizkaiko familia eta gizarte-arloko beharrei erantzunez, gizarte-jarduerarik gabeko enpresa garela erakutsiz.\nBikaintasuna bilatzea, gure bezeroen, tripulazioen eta lantaldeen beharretan oinarrituta. Gure lanaren garapena, berrikuntzara, etengabeko hobekuntzara eta ezagutza metatua zabaltzea, Guztion Artean Egiñez Foroaren eta beste bitarteko batzuen bidez.\nCAEren orri ofiziala\nWebgune honek cookieak erabiltzen ditu webgunean nabigatzerakoan zure esperientzia hobetzeko. Cookie hauetatik kanpo, beharrezko gisa sailkatutako cookieak zure arakatzailean gordetzen dira, webguneko oinarrizko funtzionalitateen funtzionamendurako funtsezkoak baitira. Webgune hau nola erabiltzen duzun aztertzen eta ulertzen laguntzen diguten hirugarrenen cookieak ere erabiltzen ditugu. Cookie hauek zure arakatzailean zure baimenarekin bakarrik gordeko dira. Cookie hauek jasotzeari uko egiteko aukera ere baduzu, baina cookie horietako batzuk ez hautatzeak zure nabigazio esperientzia eragin dezake. Informazio gehiago


Erlijioaren indarra gizartean; garizuma - Ahotsak.eus\nErlijioaren indarra gizartean; garizuma
Jaunartzearen inguruko azalpenak. Soineko berria egin zioten; oraindik gogoan du nolakoa zen. Jaunartzea egin ondoren konfesatzera joan behar izaten ziren. Abadeak galdera ugari egiten zituen; etxeko berri jakiten zuen bertan. Garizuman bulak erosi behar izaten ziren.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan LEI-009-019 kodeko bideoa nahi duzula aipatzea: ahotsak@ahotsak.eus\nJaunartzearen inguruko azalpenak. Soineko berria egin zioten; oraindik gogoan du nolakoa zen. Jaunartzea egin ondoren konfesatzera joan behar izaten ziren. Abadeak galdera ugari egiten zituen; etxeko berri jakiten zuen bertan. Garizuman bulak erosi behar izaten ziren.\nGaia(k): Ohiturak eta bizimodua » Erlijioa » Sakramentuak , Ohiturak eta bizimodua » Erlijioa » Elizaren indarra , Erlijioa » Ohiturak eta bizimodua » Eliza giroko ospakizunak » Garizuma eta Errauts Eguna\nSoroak bedeinkatu; sinesmenak\nLehen eliza beteta, orain ez\nArimak, deabrua eta garai bateko sineskeriak


Hasi dira 90 urtetik gorakoak txertatzen - Lea-Artibai eta Mutrikuko Hitza : Lea-Artibai eta Mutrikuko Hitza\nHasi dira 90 urtetik gorakoak txertatzen\nNeurriak malgutu dituzte zaharren egoitzetan: egoiliarrak astean lau adiz atera ahal dira, eta bi senideren beste horrenbeste bisita jaso ahal izango dituzte. Egoitzetan zahar izurriaren egoera «zeharo» aldatu dela iritzita malgutu dituzte neurriak.\nMartxan da 90 urtetik gorakoen txertaketa Araban, Bizkaian eta Gipuzkoan. Gainera, Gipuzkoan, astelehenean [martxoak 1] hasi ziren txertoa jartzen desgaitasuna duten pertsonentzako eguneko zentroetako eta etxebizitzetako erabiltzaileei, baita horiek artatzen dituzten 55 urtetik gorako langileei ere.\nEusko Jaurlaritzako Osasun sailburu Gotzone Sagarduik azaldu zuenez, txertatzera osasun etxeetara joateko «erraztasunak» emango dizkiete adinekoei, baina behar badute, etxean bertan ere jarriko diete. Guztira, adin horretako 30.000 herritar daude Araban, Bizkaian eta Gipuzkoan.\nAdineko batzuk txertatzeko zain dauden bitartean, beste batzuk jada eduki dute aukera. Araban, Bizkaian eta Gipuzkoan, esaterako, egoitza soziosanitarioetako egoiliarren eta langileen %97,3k lehen dosia jaso dute, eta %96,3k baita bigarrena ere. Hori dela eta, neurriak malgutu dituzte egoitzetan: egoiliarrak astean lau adiz atera ahal dira, eta bi senideren beste horrenbeste bisita jaso ahal izango dituzte. Araba, Bizkai eta Gipuzkoako aldundiek eta Osasun Sailak adostu zituzten neurriok astelehenean [martxoak 1], zahar etxeetan izurriaren egoera «zeharo» aldatu dela iritzita.\nJose Luis Quintas Eusko Jaurlaritzako Osasun sailburuordeak joan den astean adierazi zuen 100 urtetik gorako 1.800 adinekoetatik 800 ingururekin ezin izan direla harremanetan jarri txertaketarako, eta litekeena dela Benidormen egotea (Alacant, Herrialde Katalanak). Kritikak jaso ditu, eta Sagarduik onartu du «ez zuela asmatu» hitz horiekin, eta Osakidetza 100 urtetik gorako guztiekin jarri dela kontaktuan.


Esku-hartze soziosanitarioa Diniwade eta Tsawnet eskoletan hezkuntzaren garapena errazteko - Etiopia Utopia : Etiopia Utopia\n2019ko azaroa – 2021\nUr gabezia arazo bat da biztanleriarentzat orokorrean, eta are gehiago landa eremu isolatuetan. Honek eragin zuzena du eskola-komunitatean, heziketa behar bezala garatzea galarazten duelako. Izan ere, higiene- eta osasun-baldintzak ez dira betetzen eta ez dago giza kontsumorako egokia den ur-hornidurarik. Honen ondorioz, ur-kontsumoarekin eta higiene faltarekin lotutako gaixotasunak ugaritu egiten dira.\nEragin negatibo handiena neskatoek jasaten dute, ura lortzeko distantzia handiak egin behar dituztelako eta praktika txarren ondorioz infekzioak izateko arrisku handiagoa dutelako, batez ere hilekoa dutenean. Guzti honek absentismo indize altua dakar berekin (% 30 baino gehiago).\nProiektu honek ur faltak mundu osoan eta, bereziki, Etiopian eragiten dituen arazoak ditu ardatz. Horregatik, Fundazioak lan egin ohi duen tokiko GKErekin, hots, RESTekin batera, hurrengo proiektu honi laguntza eman eta bertan parte hartzea erabaki du: “Esku-hartze soziosanitarioa Diniwade eta Tsawnet eskoletan hezkuntzaren garapena errazteko, Tigray eskualdeko landa eremu bakartuetan”.\nProiektua tokiko erakunde, GKE eta eragileekin adostu da eta eskoletan euri-ura biltzeko sistema bat sortuko du, SODIS bidezko desinfekzio-tratamenduaz arduratuko da, higiene- eta osasun-instalazioak hobetuko ditu eta lehen hezkuntzako bi landa-eskoletako (Diniwade eta Tsawnet) eskola-komunitate osoan higiene-ohiturak hartzea sustatuko du.


Hemen zaude: Hasiera / Berriak / Psinkomunikatuak\nBarañaingo Alaitz BHIko Arte Eszeniko, Musika eta Dantzako Batxilergoko ikasle eta irakasleen azken sorkuntza da.\nBarañaingo Auditorioko eszenatokian apirilaren 12an aurkeztu zuten Alaitz BHIko Arte Eszeniko, Musika eta Dantzako Batxilergoko ikasle eta irakasleek “Psinkomunikatuak” izeneko musikala. Ismael Yagüe eta Aritz Estibez zuzendaritza lanetan aritu diren musikalean, eroetxe antzeko zentro batetan gauzatzen dira, gazteek dituzten gai edo kezkak. Gizartearen ikuspegi kritiko bezain ironiko batetik abiatuta hainbat istorio eta bizipen irudikatzen dira ikuslearengan hausnarketa eragiteko asmoz.\nHurrengo emankizuna maiatzaren 3an izango da Burlatako Kultur Etxean arratsaldeko 19:30etan eta gainera helburu solidarioa izanen du, lotzen den dirua Vura Music Projectera bideratuko baita. Sarrerak jada salgai hemen.\nEgin klik hemen Diario de Noticiasen argitaratutakoa ikusteko.


Googlek sistema berri bat probatu du, erabiltzaileek saioa QR kodeekin hasi ahal izateko | Consumer\nEz da erabiltzaile-izena eta pasahitza idatzi behar; kode hau smartphone batekin eskaneatu besterik ez da egin behar.\nGoogleren garatzaileek sistema berri bat probatu dute, erabiltzaileek saioa Google kontuetan QR kodeen bidez abiaraz dezaten. Erabiltzaileek ez dute erabiltzaile-izena eta pasahitza idatzi beharrik izango; kode hori zure smartphone batekin eskaneatu ondoren, sarbide mugikorreko webgune batera bideratuko dira.\nGoogleren kezka nagusienetako bat, beste konpainia askorentzat bezala, erabiltzaileen segurtasuna da. Haiek beren kontuetara leku seguruetatik sartzen badira eta beren kontuetan hirugarrenen eraginik ez badute, Googleko ingeniariek funtsezko lana dute. Hori dela eta, gaur egun proiektu batean ari dira lanean, eta, QR kode-sistema baten bidez, erabiltzaileek saioa hasi ahal izango dute Googleko kontuetan modu seguruan.\nSaioa hasteko modu berri honekin, erabiltzaileek QR kode bat eskaneatzeko erabil ditzakete Androiden sistema eragilea duten smartphoneak, automatikoki sarbide mugikorreko webgune batera eramango dituen mahaigain batean. Google Walter Chang-eko ingeniariaren arabera, erabiltzaileek saioa has dezakete Googleren zerbitzu batean beren gailuan, eta zuzenean Gmail-era edo iGoogle-ra bidaliko dira ordenagailu publiko batean. Hala ere, Chang-ek Google+ profilean onartzen du QR kode faltsuak Googlera sartzeko benetako kode gisa pasa daitezkeela, eta hori arriskutsua izan daiteke erabiltzaileen segurtasunerako.\nHorregatik, Googletik arazo horiek gainditzeko lan egiten dute, eta, horregatik, sistema hori probatzen ari da. Erabiltzaile batzuek aste honetan ordu batzuetarako probatu ahal izan zuten sistema, baina Googlek probako orria itxi du ikertu ahal izateko. “Esperimentu hau zehazki amaitu den arren, egiaztatze-mekanismo berriak dituzten probak egiten ari gara etengabe, seguruagoak izan daitezen”, dio Dirk Balfanz proiektuaren beste ingeniari batek.\ngoogle-eu kodeak nuevo-eu qr sistema


Irainduen Gerra – Gizapedia\nIrainduen Gerra (katalanez, Guerra dels Malcontents) 1827 urtean Fernando VII.ak, Hirurteko Liberala bukatu eta absolutismoa berrezarri arren, abian jarri zituen ustezko kutsu liberaleko politiken aurka, hala nola politika zentralisten aurka, gertatu ziren matxinada absolutistak izan ziren, Lehen Karlistaldiaren aurrekaritzat har daitekeena. Matxinada horiek Katalunian izan ziren bereziki, baina gertatu ziren baita Aragoin, Valentzian, Andaluzian eta Hego Euskal Herrian ere. Katalunian, 1827ko udaberrian zehar buruzagi militar batzuen altxamenduak izan ziren, baina azkenean militar horiek errenditu eta indultua onartu zuten. Udan altxamendu berriak izan ziren, eta matxinatuak Katalunia erdialdeko eskualde zabala kontrolatzera heldu ziren. 1827ko irailean, Fernando VII.a Tarragonara jioan eta matxinada indargabetu egin zen guztiz. Matxinadaren buruzagietako batzuk exekutatu eta beste batzuek Frantziara ihes egin zuten, eta ehunka matxinatu Ceutara deportatuak izan ziren.\nPrezio-gerra merkatu batean diharduten enpresek euren produktuaren prezioa lehiakideen prezioaren azpitik jartzeko estrategia da, merkatu-kuota mantendu edo handitu eta lehiakideak kaltetu edo merkatutik kanporatu asmoz, eta lehiakideen prezio…\nEspainiako Ondorengotza Gerra 1701-1713 bitartean garatu zen Espainiako Koroaren ondorengotzaren inguruko gatazka dinastikoa izan zen. Gatazka Karlos II.a Espainiakoa Sorgindua seme.alabarik izan gabe 1700 urtean hil eta horren…


Irun, Hondarribia eta Hendaia elkartuta Kirolaren jaia ospatzeko - Bidasoa-Txingudi Mugaz-gaindiko Partzuergoa\nIrun, Hondarribia eta Hendaia elkartuta Kirolaren jaia ospatzeko\nIrun, Hondarribia eta Hendaiako eliteko klubak inplikatu dira Ficoban egindako ekitaldian.\nIrun, Hondarribia eta Hendaiako 8 eta 12 urte arteko 500 ikaslek baino gehiagok hartu zuten parte maiatzaren 22an Ficoban egin zen Kirolaren jaian. Irun, Hondarribia eta Hendaiako Udalek antolatzen dute ekitaldi hori Bidasoa Txingudi Mugaz Gaindiko Partzuergoaren bidez.\nJardueraz betetako arratsaldea izan zen, eta bertan, jokoak eta kirol ginkanak egin, margo lehiaketa baterako marraztu edo gaztelu puzgarrietan salto egiteaz gainera, hainbat kirol egin ahal izan dituzte, errugbia, mahai tenisa, xakea edo futbola, besteak beste.\nBestalde, arratsalde erdian askari goxoa izan dute eta hainbat opari zozkatu dira.\nEdizio honetan, modu berezian parte hartu dute eremuko kirol klubek. Eliteko jokalariak etorri dira ekitaldira, beren kirolekin loturiko tailerrak egin dituzte eta ekipamendua eta kirol materiala zozkatu dituzte.\nZehazki, honako hauek hartu dute parte: Real Unión, Lekaenea Mahai Tebisa, Bidasoa XXI, Marlaxka, HS2 Surf Center, Txingudiko Badia Tenis Kluba, Txingudi Errugbi Kluba, Hondarribia Arraun Elkartea, CD Bidasoa Irun eta Real Sociedad Fundazioa.\nBidasoa Txingudi Mugaz Gaindiko Partzuergoak oso positiboki baloratu du aurtengo ekitaldia. Gainera, eskertzen du Irun, Hondarribia eta Hendaiako nesken eta mutilen parte hartze handia eta ikastetxeen nahiz kirol kluben ahalegin eta laguntza handia.\nKirolaren bidez partekatzeko ekitaldia\nMugaz gaindiko integrazioa eta hizkuntza trukea bultzatzeko ekimena da hau. Hauxe da, hiru hirietako neskatoei eta mutilei aukera ematen zaie elkar ezagutzeko eta hizkuntza desberdinetan hitz egiteko kirolaren bidez.\nKirolaren jaiaren hemeretzigarren edizioa izan da aurtengoa, jende asko biltzen duen ekitaldia da, 2014. urteaz geroztik Ficoban egiten dena. Kirolaren laian, Irun, Hondarribia eta Hendaiako Udalez gain, Gipuzkoako Foru Aldundiak ere lagundu du ekonomikoki. Klubez eta ikastetxeez gain, Alcampok eta Decathlonek ere eman dute laguntza.


Iruñeko Orfeoiarekin Lankidetza Hitzarmena\nAna Herrera Kultura, Kirol eta Gazteriako kontseilariak eta Daniel Sánchez Iruñeko Orfeoiko lehendakariak aurkeztu zuten atzo, asteartea, azaroaren 27an, bi instituzioek sinatutako kolaborazio-hitzarmena. Akordioak Orfeoiaren ondare dokumentala kontserbatu eta integratzea du xede, gordailutze-erregimenean, Nafarroako Musikaren eta Arte Eszenikoen Artxiboan.\nAurkezpenean ere parte hartu dute Joaquim Llansó, Artxibo eta Ondare Dokumentalaren Zerbitzuko zuzendariak, eta José Andrés Palacios, Orfeoiko kudeatzaileak.\nNafarroako Errege Artxibo Nagusiak gordailuan jasoko duen dokumentazioa honako hauek osatuko dute: musika-artxiboa osatzen duten partiturak, eskuz idatziak eta inprimatuak; prentsa-artxibo bat, prentsa-oharrez, aldizkari espezializatuz, prentsa-dosierrez eta Orfeoiak publikatutako “La Voz” aldizkariaren bildumaz osatua; funts dokumental historiko bat, 1865 eta 1999 urteen arteko zuzendaritza-batzordearen eta batzorde nagusiaren akta-liburuak, araudiak (1893an abiatuak), memoria artistikoak (1892tik aurrera) eta gutunak (1891 eta 1990 urteen artekoak) barne hartzen dituena, bazkideei, bidaiei, kontularitzari, musika-sariei eta urrezko liburuei lotutako beste dokumentu batzuekin batera.\nBeste hainbat dokumentazio ere aurkitu ahal izango da, esaterako: 1892tik aurrerako programak, 1893tik aurrerako kartelak, 1894tik aurrerako argazkien eta irudien bilduma bat, soinu-funtsa, ikus-entzunezkoen funtsa, opera-libretoak, bideoteka, disko-bilduma eta liburutegia, eta Orfeoiak gordetzen dituen zenbait funts pribatu ere bai (Fermín Urtasun funtsa, Ochoa de Olza funtsa eta Aranzadi funtsa, adibidez).\nGordailuaren formula elkarren arteko akordioz erdietsi da Orfeoiko zuzendaritza-batzordearekin, eta 10 urtez luzatuko da, Orfeoia etorkizuneko instituzio dinamiko eta bizia delako eta orfeoiko kideek beren ondarea ezagutzera emateko eta izaera unibertsalez aitortua izateko nahia adierazi dutelako. Dimentsio horretan hartzen du garrantzia berezia, zehazki, Nafarroako Errege Artxibo Nagusiarekin sinatutako aliantzak; izan ere, Nafarroako ondare dokumentalaren kontserbazio, tratamendu, zabaltze eta balioan jartzerako erreferentzia-instituzioa da zentroa, musikari dagokionean batez ere, 2017an Nafarroako Musikaren eta Arte Eszenikoen Artxiboa sortu zenetik.\nNorbanakoen segurtasunaren, ohorearen, bizitza pribatuaren edo familia-bizitzaren intimitatearen eta irudi propioaren kontra joan daitezkeen datu pertsonalak dauzkaten Orfeoiko dokumentuak (akta-liburuak eta kontularitzako dokumentazioa kasu) ezingo dira publikoki kontsultatu kaltedunek berariaz baimenik eman ezean, edo, heriotza-data ezagutzen bada, hil zirenetik hogeita bost urteko epea igaro ez denean. Kaltedunen heriotza-data ezagutzen ez bada, berrogeita hamar urte pasa beharko dira dokumentuen datatik.\nAkordioan jasotzen denez, Orfeoiak, aditu baten izendatzearen bitartez, oinarrizko artxibo-deskribapena egin beharko du oraindik antolatzeke daukan dokumentazioan. Betekizun hori Nafarroako Errege Artxibo Nagusian bertan egingo da.\nIruñeko Orfeoiaren historia\nOrfeoiaren Artxiboa instituzioaren ebidentzia multzoa da, eta baita bere historia eta memoria, 1865ean hamaika "bazkide harpidedunek" fundatu zutenetik gaur arte izandako gorabehera eta ibilbidean. Akta-liburuko lehen oharrak jasotzen duenez, Conrado Garcíaren lehendakaritzaren babesean fundatu zen Sociedad Coral Orfeón Pamplonés izena jaso zuen orfeoia, helburutzat "hala eskatzen duten artisauei musika dohainik erakustea" zuena. Garaiko Europako joera nagusiaren konpasari jarraikiz fundatu zen, zeinaren funtsezko ardura ziren musikaren bitartezko gizartearen garapena eta pertsona behartsuenen aurrerapena.\nJoaquín Maya izan zen lehen zuzendaria eta zuzendaritza-batzordeetako parte izan ziren garaiko pertsonaiarik ezagunenak; hala, ohorezko bazkide izatera iritsi ziren Joaquín Gaztambide, Emilio Arrieta, Hilarión Eslava, Juan Guelbelzu edo Dámaso Zabalza, eta urte batzuk beranduago Pablo Sarasate ere bai, ohorezko zuzendaritzan.\nOrfeoiaren historiak, akten bitartez irakur daitekeenak, hastapen gorabeheratsuak dakartza gogora, zenbait berrantolaketa izan zirela. 1892an sustatuko zen behin betiko, etenik gabeko jarduera garatuz, Remigio Múgica jaunaren gidaritzapean. Sustatze hori errepertorio sinfoniko-korala sartzearen ondorio izan zen parte handi batean, XX. mendearen hasieran emakumeen ahotsak sartuta indartuko zena. Hala, aipamen eta sari handiak jaso zituen Orfeoiak garaiko kontzertuetan, 20ko hamarkadatik aurrera batez ere.


«Bertsolaritzaren ekosistema» erakutsiko du Hitzetik Hortzera saioak | El Diario Vasco\nTelevisión«Bertsolaritzaren ekosistema» erakutsiko du Hitzetik Hortzera saioak\nIrailaren 30ean eskainiko da lehen atala eta, hortik aurrera, igandero 15:00etan izango dute bertsozaleek zita ETB1en / Bertsozale Elkartea\n'Txakur Gorria' taldeko Nerea Ibarzabal, Ane Labaka, Malen Amenabar eta Mariñe Arbeo izango dira gidoilari berriak. Aurkezle lanak Eider Perezek egingo ditu\nViernes, 14 septiembre 2018, 13:53\nFormatu berriarekin hasiko da Hitzetik Hortzera saioaren denboraldi berria. Eider Perezek egingo ditu aurkezle-lanak, eta astez aste bertsolaritzaren mapa osatuko du collage baten bidez. Irailaren 30ean eskainiko da lehen atala eta, hortik aurrera, igandero 15:00etan izango dute bertsozaleek zita ETB1en.\nBertsolariak, gai-jartzaileak, bertsozaleak, bertso-eskolak, antolatzaileak, lekuak… horiek denak dira bertsolaritzaren mugimenduaren parte eta horiek ekarriko dizkigu Eider Perez aurkezleak. «Saioz saio eta herriz herri, lekuan lekuko bertsolaritzaren protagonistak» izango dira Euskal Telebistan.\nProtagonista eta elementu horiek dira bertsoaren habitata, ingurunea, flora, fauna, klima… «bertsolaritzaren ekosistema, alegia». Atalez atal ekosistema hori irudikatuko du mapa batean collage bidez, denboraldi amaierarako bertsolaritzaren mapa osatu arte.\nKontatzeko modu berriekin dator Hitzetik Hortzera, «baina urtero moduan bertsolarien plazaz plazako jarduna izango da programaren oinarria». Irailaren hasieran Donostian egin ohi dituzten bi saiorekin hasiko da denboraldia, Trinitate plazakoa bat eta Aietekoa bestea.\nTxakur Gorria taldeko Nerea Ibarzabal, Ane Labaka, Malen Amenabar eta Mariñe Arbeo izango dira gidoilariak. Bertsolaritza ondo ezagutzen duen laukote gazteak ikus-entzunezko medioa eta ilustrazioa uztartuko dituzte. Gidoilari-talde berria, telebistan esperientzia handia duen taldearekin ariko da lanean. Azken urteetan bezala, Bertsozale Elkarteko ohiko kideak ariko baitira lanean saioan: Felix Irazustabarrena, Jexux Mari Irazu, Gaizka Azkarate, Eneritz Urkola, Luis Gurrutxaga eta Haritz Arrizabalaga.\nDuela 30 urte, 1988ko abenduan emititu zen lehen aldiz Hitzetik Hortzera. Hilean atal bat eskaintzen zen garai hartan eta geroago hasi zen asteroko emisioa. Orduko irudiak eta bertsoak ere ekarriko dituzte gogora aurtengo denboraldian, abendutik aurrera.\n'Hitzetik Hortzera', Bertsozale Elkarteak eta Euskal Telebistak elkarlanean ekoiztutako saioa da. Hedabide publikoak bertsolaritza sustatzeko hartutako konpromisoari esker, bertsozaleek astero izango dute hitzordua telebistan. Irailaren 30ean hasita, igandero 15:00etatik aurrera.\nNaukas zientzia ekitaldia, zuzenean, eitb.eus-en Soraluze, 'Historias a Bocados' saioan


Handizkako Etxeko Dekorazioa Lurrindutako soja Natural Argizaria Kubo Urtzen tartak fabrika eta fabrikatzaileak | Winby\nUsaindutako argizarizko kuboak blokeak urtzen ditu\nUrtu argizaria blokeak ez du metxikorik eta berogailuarekin erabil daiteke.\nArgizarizko urtu hauek seguruak eta ekologikoak dira, urtzen diren argizari kubo horiek soja argizariarekin botatzen dira eskuz erretzeko.\nSoja argizaria urtzen den soja argizari natural guztia eta kalitate goreneko usain olioa erabiliz egiten dira. Urtuak ezin hobeak dira logela, bulego edo apartamentuetarako.\nBreak off edo clamshell argizaria urtzen dira, merkeak eta erosoak direlako.\nUrtuak 6 konpartimentuko plastikozko itxurako molde batean egin ohi dira.\nKubo bakoitzak 1/2 oz inguru ditu. eta gutxienez 8 ordu emango ditu.\nGure usainen zerrendan usaina edo usaina aukera ditzakezu, hala nola izpilikua, bainila, arrosa, marrubia, limoia, ozeanoa, etab.\nMateriala Soja argizari naturala\nNeurria 7,5 cm (luzera) * 5,5 cm (zabalera) * 2,3 cm (altuera)\nLogotipoa/ etiketa Pertsonalizatua bezeroen eskakizun gisa\nArgizaria pisua 70g\nErre denbora 14ordu\nAurreko: Apaingarrizko chakra usaindun soja kandelak, stockean dauden kristalekin\nHurrengoa: Kotoizko Kandela Wick Parafinazko Argizariarekin estalita\nKotoizko Kandela Wick Parafinazko Argizariarekin estalita\nZilarrezko beirazko kandela metalizatua, tapa metalikoarekin\nbeira gardeneko ontzia usaindutako kandela


Hommarting - Wikipedia, entziklopedia askea.\nJean-Louis NISSE (2014-2020)\n48° 44′ 19″ N, 7° 08′ 43″ E / 48.7386°N,7.1453°E / 48.7386; 7.1453Koordenatuak: 48° 44′ 19″ N, 7° 08′ 43″ E / 48.7386°N,7.1453°E / 48.7386; 7.1453\nArzviller, Brouviller, Guntzviller, Niderviller eta Réding\nHommarting Frantziako udalerri bat da, Moselle departamenduan dagoena, Ekialde Handia eskualdean. 2013an 800 biztanle zituen.\n2007an Hommarting udalerrian erroldatutako biztanleak 800 ziren. Familiak 284 ziren, horien artean 35 pertsona bakarrekoak ziren (8 bakarrik bizi ziren gizonak eta 27 bakarrik bizi ziren emakumeak), 103 seme-alabarik gabeko familiak ziren, 138 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 299 etxebizitza zeuden, 282 familiaren etxebizitza nagusia ziren, 1 bigarren erresidentzia bat zen eta 16 hutsik zeuden. 282 etxeak ziren eta 17 apartamentuak ziren. 282 etxebizitza nagusietatik 248 bere jabearen bizilekua ziren, 31 alokairuan okupaturik zeuden eta 4 doan lagata zeuden; 2 etxek gela bat zuten, 7 etxek bi zituzten, 11 etxek hiru zituzten, 54 etxek lau zituzten eta 207 etxek bost zituzten. 247 etxek euren parking plaza propioa zuten azpian. 93 etxetan ibilgailu bat zegoen eta 171 etxetan bat baino gehiago zituzten.\nHommarting udalerriko biztanleria-piramidea 2009an .\n2007an lan egiteko adina zuten pertsonak 521 ziren, horien artean 382 aktiboak ziren eta 139 inaktiboak ziren. 382 pertsona aktiboetatik 356 lanean zeuden (191 gizon eta 165 emakume) eta 25 langabezian zeuden (11 gizon eta 14 emakume). 139 pertsona inaktiboetatik 54 erretiraturik zeuden, 31 ikasten zeuden eta 54 "bestelako inaktibo" gisa sailkaturik zeuden.\n2009an Hommarting udalerrian 297 unitate fiskal zeuden, 835,5 pertsonek osaturik. Pertsona bakoitzeko diru-sarrera fiskalaren mediana urteko 18.566 euro zen.\n2007an zeuden 9 komertzioetatik, 2 eraikuntza enpresak ziren, 4 ibilgailuen saltze eta konpontze enpresak ziren, 1 ostalaritza eta jatetxe enpresa zen, 1 informazio eta komunikazio enpresa zen eta 1 zerbitzu enpresa zen.\n2000. urtean Hommarting udalerrian 9 nekazaritza-ustiategi zeuden, 1.008 hektarea erabiltzen.\nBNF: 15265839w (data)


Gizon bat atxilotu dute Basaurin, okindegi batean indarra erabiliz ustez lapurtzen saiatzeagatik | Geuria\nBasauriko Udaltzaingoak gizon bat atxilotu du Galizia kaleko okindegi batean, indarra erabiliz, ustez lapurtzen saiatzeagatik. Gertaerak abuztuaren 25ean, asteazkenez, jazo ziren Galizia kaleko 4. zenbakiko okindegian: Udaltzaingoak dei bat jaso zuen okindegi hartan borroka bat eta lapurreta gertatu zirela eta ustezko egileak, deskribapenarekin batera, Agirre Lehendakari kalerantz ihes egin zuela jakinarazteko.\nGertaeren arabera, okindegiko langileak kutxaren zenbaketa egiten ari zirela, gizona okindegira sartu eta langileetako bat bultzatu zuen, erakusmahaiaren gaineko txanpon paketeak hartzeko. Beste langile batek txanpon paketeak hartzea eragotzi zion, eta ondoren gizonak ihes egin zuen. Udaltzainek Arizko zubiaren ondoan geldiarazi zuten gizona eta atxilotu zuten. Atzo epailearen esku utzi zuten atxilotua.\nUdaltzaingoak egindako prebentzio-jardueren esparruan, iaz 3.151 prebentzio-zaintza egin zituzten dendatan, enpresetan eta adinekoei egindako lapurretetan, eta aurtengo udan ere jarraitu dute etxebizitzetan, enpresetan eta saltokietan lapurretak prebenitzeko zaintza-lan horiek egiten. Zaintza berezi horien eta Basauriko Ertzaintzarekin batera egindako lanaren ondorioz, duela zenbait egun, Basauriko Udaltzaingoak Kareaga inguruko etxebizitzen barruan lapurtzen saiatzen ari ziren bi gizon atxilotu zituzten, ateetan markatzaileak jartzeagatik.\nBasauriko zenbait etxebizitzatan lapurretak egitea saiatzeagatik bi gizon atxilotu dituzte\nAtxiloturik ez momentuz Kareagan pistolaz bitxidenda bat lapurtzen saiatzeagatik\nAuzolan gehiago antolatu dituzte Zaratamoko ‘Ametsetako Jolastokian’, iraila hasieran


Hamaika bilera, ideia, eztabaida, buruhauste, zirriborro, barre, algara, aldaketa eta egokitzapenen ostean, Txorierriko Baserri Antzokia bidean da, eta, hil gutxi barru, errealitate izango da. Iazko urriaren 30ean ipini zuten Bizkaiko Zientzia eta Teknologia Parkean (Derio, Bizkaia) Baserri Antzokiaren lehenengo harria; gauzak ondo bidean, maiatzean egongo da amaituta. Ateak, berriz, ekainean zabalduko dituzte. Hala, Sondika, Loiu, Derio, Zamudio, Lezama eta Larrabetzuko euskaltzaleek topaleku berria izango dute: Txorierriko arnasgunea. Txomin Aramaio.\nTotoan Txorierriko Euskara Elkarteen Federazioak eta Txorierriko Zerbitzuen Mankomunitateak abiatu dute proiektua. Totoan Federazioa bost euskara elkartek osatzen dute: Tximintx, Lagatzu, Altzora, Zorrizketan eta Arrekikilik. Mankomunitatea, ostera, eskualdeko herriek. Proiektua aurrera eramateko, Baserri Antzokia Fundazioa eratu dute, Xabier Goienetxe izendatuta lehendakari.\nTotoan Fundazioak urteak daramatza Txorierriko euskararen aldeko lana egiten eta, bide horretan, hainbat proiektu bultzatu ditu. Besteak beste, Aikor aldizkaria sortu zuten 2001ean (7.000 ale banatzen dituzte hilero); gero, Berbalagun egitasmoa eraman zuten Txorierrira (140 lagun dabiltza mintzapraktika egitasmoan); Futbola, oinarritik euskaraz entrenatzaileentzako liburua eta ekimena ere sortu zuten (umeek euskaraz entrenatu ahal izateko); eta, orain, Baserri Antzokiarekin dabiltza buru-belarri. Giro euskalduneko aisialdiaren erreferentziazko topagunea sortzea dute helburu, eta ahalegina egingo dute Txorierriko gizarte osoa euskal kulturara erakartzeko eta euskal kulturan murgiltzeko. “Azken batean, hemengo euskal giroa berpiztu nahi dugu. Horretarako, kultur ekintza euskaldunak bultzatzeaz gain, euskararen erabilera sendotzeko eta areagotzeko pausoak emango ditugu” azpimarratu du Goienetxek.\nGainerako antzokiekin alderatuta, berezitasun bat baino gehiago izango ditu Baserri Antzokiak. Adibidez, ohiko diseinuak baztertu eta baserri itxura emango diote eraikinari. Izan ere, azken urteotan industriak nekazaritza eremuari aurre hartu badio ere, Txorierri eskualde nekazaria da izatez, eta baserria izan du nortasun ikur. Hori dela-eta, baserri tankera emango diote eraikin berriari. “Baserria bizileku eta lantoki izan da historikoki gurean. Esku artean dugun antzokia euskara eta euskal kultura sustatzeko lanabesa izango da” argitu du. Horrez gain, eraikinaren inguruko kanpoko lurrek aukera hori ematen dutenez, kultur eskaintza ez da eraikin barrura mugatuko. Barruan zein kanpoan antolatzeko aukera izango da. 5.400 metro koadro ditu lursailak, eta horietatik 850 dira eraikinarenak.\nTxorierrik 24.000 biztanle ditu; justu samar horrelako proiektu bat aurrera ateratzeko. “Bertoko herritarrez gain, bestelako bezeroak ere beharko ditugu. Hortaz,eskualdeko enpresetako beharginengana ere ailegatu beharko dugu” azaldu du Goienetxek. “Enpresa sare indartsua daukagu eskualdean. Enpresa eta langile ugari pasatzen dira egunero Txorierritik. Datuak eskuan, 38.000 langile batzen dituzten 2.200 bat enpresa izango dira, eta horietatik 7.800ek egiten dute lan antzokia egingo den parkean. Beraz, herritarrei zein inguruko enpresei eta langileei eskainiko zaie zerbitzua” zehaztu du.\nEraikinak agertokia, taberna, jatetxea, batzarrak-eta egiteko lau txoko (enpresentzat) eta kanpoko azpiegiturak edukiko ditu. Horrela, barruan antola daitezkeen ekitaldi eta eman daitezkeen zerbitzuez gain, kanpoko eremuan ere gauzak eskaini ahal izango dira. Euskararekin eta euskal kulturarekin zerikusia duten ekintza guztiek izango dute lekua: enpresetako jarduerak, bazkari herrikoiak, antzezlanak, erakusketak, bilerak, kirola, ospakizunak, txapelketak... denetarik. 12 langile inguru izango ditu, hasiera baten, Antzokiak.\n“Ostalaritzari, euskal kulturari edota kirolari lotutako ekintzak antolatuko ditugu, eta, irabaziak egonez gero, kultur eta kirol ekitaldietan erabiliko dira berriro. Izan ere, inork ez dauka kontu honekin aberasteko asmorik. Fundazioa bera ere irabazteko asmorik gabekoa da. Nork bere bizitza eta lana dauzka, eta gure ametsa euskara eta euskal kultura sustatzea da” zehaztu du Fundazioko lehendakariak.\nTxorierriko bizilagunen proiektua da Baserri Antzokia. Eskualdeko zati handi batek hartu du parte ekimenean eta, sustatzaileak Totoan eta Mankomunitatea diren arren, enpresak eta norbanakoak ere ari dira proiektua babesten. Baserri Antzokia egiteko 5.400 metro koadroko lursaila Mankomunitateak utzi dio Baserri Antzokia Fundazioari. Baina, noski, horri forma emateko dirua behar da: 1,3 milioi, hain zuzen ere. Proiektua ekonomikoki bideragarria den ala ez aztertu ostean, eta Elkargi Elkarrekiko Garantia Elkarteak ipinitako abalari esker, bankuen mailegua lortu dute. Falta dena lortu behar orain.\nHori bai, banketxeak nahiz Elkargik berak ere baldintza bat ipini diete Baserri Antzokiaren sustatzaileei: proiektuaren kostuaren % 30 inguru jartzea, hau da, haiek ere proiektuan konfiantza izatea. Baldintza bete ahal izateko, inbertsio plan bat prestatu dute nahi duen guztiarentzat irekita. Formula horri esker, dirua jartzen duenak banketxean baino interes handiagoak eskuratuko ditu, eta, era berean, Fundazioari banketxearen mailegua baino merkeago aterako zaio. Bi sostengu ekonomiko ditu, beraz, proiektuak: Fundazioari dirua lagatzea eta ostalaritza. Fundazioari laguntza emateak zenbait abantaila emango ditu: desgrabazioa, prezio murrizketa antzokiko sarrera eta txokoen erabileran...\nLanak erdi amaituta eta dirua ia batuta, ateak zabaltzea bakarrik falta da. Ziur programazioa ere ia-ia osatuta dutela. Hurrengo hitzordua bertan?


Edurne Gonzalez Arce: “Mintzapozaren munduan satisfakzio handia sentitzen da” - Topagunea | Euskaltzaleen Topagunea\nZerk eragiten dizu zuri Mintzapoza?\nMendira joateak eta bertan bazkaltzeak edo afaltzeak. Lagun artean gustura egoteak… Jendearekin egotea gustatzen zait eta pozik nago azken boladan, euskararen bueltan, ezagutu dudan jendearekin: oso jatorrak, oso askeak dira. Gainera, denbora pasa ahala, lagun estuagoak gara eta horrek ere poz handia ematen dit. Gauza asko egiten ditugu!\nZu zergatik hasi zinen Mintzapraktikan?\nHasieran euskaraz egiteko bakarrik. Baina gero konturatu nintzen oso gustura nengoela; ongi pasatuz euskara praktikatzea da ezagutzen dudan konbinaziorik onena! Oso gustura nago jendearekin, orain dela bi urte hasi ginen eta orain familia bat bezala gara. Babes horrek sekulako Mintzapoza ematen dit! Gaur egun ez da erraza hain jende interesgarria ezagutzea.\nNola sentitzen zinen taldean hasi zinenean?\nBa hasieratik sentitu naiz oso ondo. Jendea oso noblea, zabala delako. Agian lehen egunean pixka bat urduri egon nintzen, baina bigarren egunean lotsa gainetik kendu nuen.\nNormalean non elkartzen zarete?\nAsteazken goizetan normalean Iruñeako taberna batean elkartzen gara, baina batzuetan paseatzera ere joaten gara eta kasu horretan Txantreako zubi batean izaten da hitzordua. Horrez gain, asteburuetan ohitura dugu antzerkira-eta joateko. Edozer berezirik badago ikusteko, beti izaten da norbait prest elkarrekin joateko. Beti dauzkagu planak eta, ondorioz, askotan asteburu osoak pasatzen ditugu soilik euskaraz hitz egiten.\nZer hobetu da zure bizitzan talde honetan ari zarenetik?\nOrain dela bi urte, hasi nintzenean, izugarri kostatzen zitzaidan euskaraz zerbait esatea. Orain, aldiz, konfiantza handia dudala sentitzen dut, badakit oraindik arazoak ditudala euskaraz mintzatzerakoan baina dena euskaraz hitz egiten dut, baita telefonoz ere. Horrek sekulako satisfakzioa ematen dit.\nGainera, duela urte pila batetik ezagutzen dudan jende askok euskaraz dakiela konturatu naiz orain. Ez nekien euskaraz zekitenik! Haiek jakin zutenean euskaraz ikasten ari naizela, gure artean euskaraz hitz egiten hasi ginen eta orain euskara erabiltzen dugu. Jende askorekin egin dut hori; gaztelaniatik euskaraz hitz egiteko ohiturara pasatzea. Hasieran ez da izaten erraza.\nZer da gehien gustatzen zaizuna Mintzalagun izatetik?\nTalde giro hori eta elkarrekin planak egitea; hemen ekimen asko antolatzen dituzte euskaraz. Orain nire mundua askoz zabalagoa da; duela bi urte ez nuen hau guztia ezagutzen.\nMintzalagunei esker, geroz eta gehiago hitz egiten da euskaraz. Bazenekien?\nNik kalean asko entzuten dut orain. Agian lehen ezin nuenez hitz egin, ez nintzen konturatzen baina orain entzuten dut jendea euskaraz hitz egiten normal-normal. Gainera, hurbiltasuna ematen dit; edozein lekutara joan eta haiek euskara erabiltzen badute, sentitzen dut harreman estua dugula.\nOrain, irailarekin, ikasturte berria dator eta jende askok zalantza izaten du non eman izena. Zergatik esango zenieke Mintzapraktikan apuntatzeko?\nNik esango nieke saiatzeko. Ate bat ireki ta mundu polit bat aurkitzen duzu, eta hori ez duzu lortzen beste aktibitateekin. Mintzapraktika ez baita aktibitate soil bat; mundu bat da. Jende oso jatorra aurkitzen duzu, familia bat, edozer gauza egiteko zabalik.\nAnimatuko nituzke probatzera. Ziur nago probatzen badute ez direla damutuko. Mintzapozaren munduan sartzen bazara, gero ez duzu nahiko atzera pausoa ematea. Satisfakzio handia sentitzen da. Sentsazio positibo pila bat.\nZer pertsona famatu izan nahiko zenuke Mintzalagun izatea eta zergatik?\nAnimatuko nituzke euskara ezagutu eta erabiltzen ez duten horiek. Lotsagatik-edo ez dute erabiltzen eta pena handia ematen dit horrek. Haiek gustatuko litzaidake Mintzalagun bihurtzea.\nBeste zerbait esan nahiko zenuke?\nAnimatuko nuke jende guztia Mintzapoza praktikatzera, ez baitakite zer ari diren galtzen. Nik badakit zer den, egin edo ez egin, zalantzan egotea; beldurra, lotsa, urduritasuna sentitzen duzunean urrats hori ematea zer zaila den. Baina momentu hori pasata, beste mundu batean sartzen zara eta mundu horrek, ziur naiz, asko emango dizula. Zalantza barik ireki atea eta sartu mundu horretan. Ez izan beldurrik edo lotsarik zure euskara maila baxua delako, zeren hor dabilen jendea zu bezalakoa da eta ez dauka aurreiritzirik.